Reliance Jio Double Dhamaka Offer 1.5GB additional data per day on prepaid recharges : रिलायन्स जिओ दिवसागणिक नवनवीन ऑफर्स जाहीर करत आपल्या ग्राहकांना खुश करण्याचा प्रयत्न करत आहे . त्याचाच एक भाग म्हणून जिओने नुकतीच आणखी एक ऑफर जाहीर केली आहे . यामध्ये जिओ ग्राहकांनी जिओचा कोणताही प्लॅन घेतला तरी त्यावर १ . ५ जीबी डेटा मिळणार आहे . ही ऑफर ३० जूनपर्यंत लागू असेल असे कंपनीकडून सांगण्यात आले आहे . एअरटेलने नुकतीच आपल्या १४९ आणि ३९९ रुपयांच्या प्लॅनवर १ जीबी डेटा देण्याचे जाहीर केल्यानंतर जिओने १ . ५ जीबी देण्याची घोषणा केली आहे . जिओच्या १४९ , ३४९ आणि ३९९ व ४४९ या प्लॅनवर ग्राहकांना रोज ४ जी ३ जीबी डेटा मिळणार आहे . तर ज्यावर आता २ जीबी डेटा मिळतो त्यावर ३ . ५ , ३ जीबी मिळत असेल तर ४ . ५ , ४ जीबी मिळत असल्यास ५ . ५ आणि ५ जीबी असेल तर ६ . ५ जीबी डेटा मिळणार आहे . याबरोबरच जिओने ३०० रुपयांपेक्षा अधिकच्या रिचार्जवर जवळपास १०० रुपयांपर्यंत सूट देण्याची घोषणा केली आहे . सध्या २०० रुपयांच्या रिचार्जवर २० टक्के सूट मिळणार आहे . जिओ अॅपमध्ये रिचार्ज केल्यावरही ही ऑफर मिळू शकणार आहे . याआधीही जिओने इंटरनेटसाठी अनोखे प्लॅन देत आपल्या ग्राहकांना खुश केले होते , त्यात आणखी एक भर पडली आहे . याशिवाय ग्राहकांना जिओकडून लवकरच १ हजार रुपयांच्या आत ब्रॉडबॅंड सेवा उपलब्ध होणार आहे . यात मिळणाऱ्या इंटरनेटला १०० MBPSचा स्पीड असेल . शिवाय फ्री कॉलिंग , लाईव्ह जिओ टिव्ही यांसारख्या अतिरिक्त सुविधादेखील देण्यात येणार आहेत . त्यामुळे या क्षेत्रात असलेल्या इतर कंपन्यांना पुन्हा एकदा कोट्यावधींचे नुकसान होण्याची शक्यता आहे . सध्या त्यांनी ५०० रुपयांत १००GB डेटा हा प्लान काही शहरात प्रायोगिक पातळीवर सुरु केला आहे .


अभिनेता सैफ अली खान , राधिका आपटे , चित्रांगदा सिंग अशी नवी केमिस्ट्री ‘बाजार’ या चित्रपटातून लवकरच पाहायला मिळणार आहे . सैफच्या नव्या चित्रपटाचा पहिला ट्रेलर नुकताच प्रदर्शित करण्यात आला . ‘बडा आदमी बनना है तो लाइन क्रॉस करनी होगी’ म्हणणाऱ्या शकुन कोठारी या व्यावसायिकाची कथा “बाजार’मध्ये पाहायला मिळणार आहे . अडीच मिनिटांचा पहिला ट्रेलर आणि त्यातील सैफचे डायलॉग चित्रपटाबद्दल प्रेक्षकांच्या मनात आणखी कुतूहल निर्माण करत आहे . या चित्रपटातून रोहन मेहरा हा नवा चेहराही बॉलिवूडमध्ये पदार्पण करत आहे . ‘सेर्केड गेम्स’नंतर राधिका आणि सैफ पुन्हा एकदा या चित्रटाच्या निमित्तानं एकत्र दिसणार आहे . केवळ पैसा कमावण्याची महत्त्वाकांक्षा असलेल्या एका स्वार्थी व्यावसायिकाची भूमिका सैफ साकारताना दिसत आहे . त्यामुळे ‘बाजार’चा ट्रेलर पाहिल्यानंतर हा चित्रपट पाहण्याची उत्सुकता अनेकांना आहे . २६ ऑक्टोबरला हा चित्रपट प्रदर्शित होत आहे .


भारताचा स्टार व्यावसायिक बॉक्सर विजेंदर सिंगने चीनच्या झुल्पिकर मैमैतिआलीचा चुरशीच्या लढतीत ९६ - ९६ , ९५ - ९४ , ९५ - ९४ असा पराभव करून दुहेरी चॅंपियनचा बहुमान मिळवला . आशिया पॅसेपिकचा तो विजेता होताच . आज त्याने प्रतिष्ठेचा ओरिएंटल सुपर मिडलवेटचेही अजिंक्यपद मिळवले . वरळीच्या एनएससीआय संकुलात झालेल्या या लढतीकडे भारत वि . चीन असेही पाहिले जात होते . अमिताभ आणि अभिषेक बच्चन यांच्यासह रामदेवबाबाही विजेंदरला प्रोत्साहन देण्यासाठी उपस्थित होते . विजेंदर आणि झुल्पिकर हे दोघेही अपराजित होते . त्यामुळे लढत चुरशीची होणार हे अपेक्षित होते . प्रत्येकी तीन मिनिटांच्या दहा फेऱ्यांमध्ये विजेंदरने सावध सुरवात केली होती . मध्यावर तो काहीसा पिछाडीवर पडला ; परंतु अखेरच्या फेरीत त्याने जबरदस्त पंच देत झुल्पिकरवर मात केली . भारत - चीन शांततेचे आवाहन विजेंदरने या लढतीपूर्वी शब्दयुद्ध छेडले होते . चिनी माल जास्त टिकत नाही , असे तो म्हणाला होता . लढतीनंतर मात्र त्याने मैमैतियाली याने अनपेक्षित प्रतिकार केला तसेच त्याची झुंज कौतुकास्पद असल्याचे सांगितले . त्याचवेळी सीमेवरील तणावासंदर्भात त्याने भारत - चीन शांततेचे आवाहनही केले .


अतिप्रक्रिया केलेले अन्नपदार्थ आरोग्यास अपायकारक असून अशा प्रकारच्या अन्न पदार्थाचे सेवन केल्यामुळे येत्या दशकामध्ये कर्करोगाचा धोका बळावत जाणार असल्याचा इशारा संशोधकांनी दिला आहे . अतिप्रक्रिया केलेल्या अन्नपदार्थामध्ये कार्बनयुक्त पेय , पॅकिंगमधील तयार अन्नपदार्थ , शर्करायुक्त दुधात टाकून सेवन करावयाचे पदार्थ ( ब्रेकफास्ट सीरियल ) , तयार अन्नपदार्थ ( रेडी टू इट मिल ) , पॅकिंगमधील मांसाची उत्पादने यामध्ये अनेकदा शर्करा , मेद , आणि मिठाचे प्रमाण अधिक असून जीवनसत्वे आणि तंतुमय पदार्थाचे प्रमाण कमी असते . ब्राझीलमधील साओ पावलो विद्यापीठ आणि पोषण रोगपरिस्थती विज्ञान संशोधन कार्यसंघ ( ईआरईएन ) येथील संशोधकांनुसार बऱ्याच विकसित देशांतील लोक अशा प्रकारचे प्रक्रिया केलेल्या अन्नाचा दैनंदिन आहारात समावेश करतात . एकूण आहाराच्या ५० टक्के आहारात या अति प्रक्रिया कलेल्या पदार्थाचा समावेश असतो . काही अभ्यासांमध्ये अतिप्रक्रिया केलेले पदार्थ आणि लठ्ठपणाचा , उच्च रक्तदाब , कोलेस्ट्रोलशी संबंधित असल्याचे मांडले आहे . या अभ्यासात १ , ९४ , ९८० निरोगी व्यक्तींचा अभ्यास करण्यात आला , यामध्ये ( २२ टक्के प्रमाण पुरुष , तर ७८ टक्के महिला होत्या ) यांचे सरासरी वय ४३ होते . यामध्ये त्यांच्या खाद्यपदार्थ सेवनांच्या सवयीबाबत प्रश्न विचारण्यात आले होते . यामध्ये आहारात अतिप्रक्रिया केलेल्या अन्नपदार्थामध्ये दहा टक्क्यांनी वाढ केल्याने कर्करोगाच्या धोक्यात १२ टक्क्यांनी वाढ होते . तर स्तनाच्या कर्करोग होण्याच्या शक्यतेत ११ टक्क्यांनी वाढ होते . या अभ्यासामध्ये अतिप्रक्रिया केलेल्या अन्नपदार्थामुळे एकूणच कर्करोगाचा विशेषतः स्तन कर्करोगाचा धोका कसा निर्माण होतो याचा छडा लावण्यात आला . असे संशोधकांनी सांगितले . प्रक्रियात्मक अन्नपदार्थाचे इतर काय परिणाम होतात यासाठी अजून अभ्यास करण्याची आवश्यकता असल्याचे संशोधकांनी सांगितले . हा अभ्यास ‘ब्रिटिश मेडिकल जर्नल’ या नियतकालिकात प्रसिद्ध करण्यात आला आहे .


दिवाळीच्या सणाला सुरूवात होते ती वसुबारसने . त्यामुळे आजपासून दिवाळीला सुरूवात झाली आहे . हा सण ‘गोवत्स द्वादशी’ म्हणूनही ओळखला जातो . गाय आणि वासरु यांची पूजा करण्याचा दिवस म्हणजे वसुबारस . या दिवशी दुधदुभत्या जनावरांची , बैलांची बळीराजा पूजा करतो . त्याला गोडा धोडाचा नैवैद्य खाऊ घातलो . ज्याच्या मेहनतीने मातीत धान्य पिकते त्याच्याप्रती कृतज्ञता व्यक्त करण्याचा हा दिवस . या दिवशी गावाकडे गोठे स्वच्छ करून सजवले जातात . काही ठिकाणी या दिवशी शेतात शेणाच्या गवळणी आणि श्रीकृष्णाची मुर्ती ठेवण्याचीही प्रथा आहे . कुंकू , फुले वाहून गाय वासराची पूजा केली जाते . त्यांना गोड नैवैद्य खायला दिला जातो . भारतीय संस्कृतीत पशूधनाची पूजा करण्याची परंपरा आहे . हजारो वर्षांपासून अन्न असो किंवा इतर कामे माणूस हा तितकाच पशूंवर देखील अवलंबून आहे . त्यामुळे त्यांच्याप्रती कृतज्ञता व्यक्त करण्यासाठी भारताच्या विविध राज्यात सण साजरे केले जातात . कुठे नागपंचमी , कुठे बैलपोळा . दिवाळीच्या सणाची सुरूवात देखील गोधनाची पूजा करून होते . यंदा सहा सव्वासहाच्या दरम्यान सूर्यास्त आहे त्यामुळे वासुबारसाचा मुहूर्त हा जवळपास साडेपाच पावणे सहाच्या आसपास असणार आहे . अशी केली जाते वासुबारस पूजा – दूधदूभत्या जनावरांची गंध , कुंकूम , अक्षता वाहून पूजा केली जाते . सुगंधी फुलांचा हार घालून गायीला अर्घ्य दिले दाते . तांब्याच्या कलशातले ताज्या पाण्याचे अर्घ्य वासराच्याच्या पायांवर सोडले जाते . त्यानंतर पुरणपोळी किंवा गोडाचा नैवैद्य त्यांना दिला जातो .


‘अय्या तुला तर मिशा आहेत . ’ तिच्या दोन वेण्या बांधून पूर्ण होत नाही ऐवढ्यात तो समोरून ओरडला . ‘थांब बाकींच्यांना पण सांगतो तुला मिशा आहेत त्या . ’ तो ओरडत पळाला . तिला तर मेल्याहून मेल्यासारखं झालं . ‘त्यानं सगळ्यांना सांगितलं तर ? एकतर तो कमालीचा आगाऊ आणि मस्तीखोर . त्यातून त्यानं इतरांना सांगितलं तर शाळेत सगळेच मला चिडवतील’ ती घाबरून गेली . तिनं धावत जाऊन पहिल्यांदा आरशात पाहिलं . ‘हो की खरंच मिशा दिसतायत’ . अगदी त्याच्यासारख्या नाहीत पण हलकीशी लव ओठांवर दिसत होती . तिच्या उजळ वर्णावर तर ती जास्त उठून दिसत होती . आतापर्यंत ही गोष्ट तिच्याही लक्षात आली नव्हती . ‘यालाच बरं दिसलं हे’ . तिच्या मनात आलं अन् तिला तर रडूच कोसळलं . ‘माझ्या मिश्या पप्पांसारख्या होणार का ? की मामासारख्या ? या आता कधीच जाणार नाहीत का ? ’ विचार करून तिच्या डोळ्यातून ओघळणारे अश्रू थांबतच नव्हते . ‘मला शाळेत जायचं नाही , तिनं उशी तोंडावर दाबली आणि हमसून हमसून रडायला लागली . शेवटी आई जाऊन त्या मुलाला ओरडली . तिला कधीही चिडवणार नाही असं त्यानं आईसमोर कबूल केलं तेव्हा कुठे तिची भीती दूर झाली . पण ती शाळेत गेली तरी मिशांचा विचार मात्र तिच्या डोक्यातून जात नव्हता . ‘अगं एवढं विचार करण्यासारखं काय आहे त्यात ? असं बऱ्याच मुलींना असतं , तू आता वयात येतेस . शरीरात बदल होतात . हॉर्मोनल चेंजेंसमुळे येतं असं कधी कधी . काही मुलींच्या चेहऱ्यावर पिंपल्स येतात , काही जाड्या होतात , काहींना पाळी येत नाही , तसाच तुझ्यातही तो बदल होत आहे . बघ प्रत्येक बाईच्या शरीरात मेल हॉर्मोन्स असतात , पण त्यांचं प्रमाण हे नियंत्रणात किंवा खूपच कमी असतं . पण अनेकदा हॉर्मोनल इम्बॅलेन्समुळे मेल हॉर्मोन्सचं प्रमाण बाईच्या शरीरात वाढतं आणि परिणामी चेहऱ्यावर विशेषतः हनुवटीवर आणि ओठांवर केस येऊ लागतात . ’ तिला हे सगळं ऐकून अक्षरशः किळस वाटला . आता त्या प्रसंगाला किमान आठ नऊ वर्षे उलटली असतील . पण , आजही या मिशांनी तिचा पिच्छा काही सोडला नाही . ‘दाढी मिशांतली सुंदर मुलगी’ असं विशेषणच तिनं स्वतःला लावून घेतलं होतं . एव्हाना मिशा दाढी चेहऱ्यावर घेऊन मिरवण्याची तिला सवयच झाली होती . त्यातून काही वर्षांनी तर ट्रेनमधल्या सुंदर मुलींकडे पाहणं , विशेषतः त्यांच्या चेहऱ्याकडे हा दाढी मिशीतल्या मुलीचा नवा उद्योगच झाला होता . ‘wow , कसली सुंदर दिसतेय यार ती ? ’ ‘हो ना ! तिची स्किन तर बघ ना कसली आहे . ’ ‘तिच्या चेहऱ्याकडे तर बघ ना , एकपण केस नाही , काश मी पण तिच्यासारखीच असते . ‘अगं ए कुठून कुठे गेलीस… ? ’ ‘nothing ! ’ तिनं दुसरीच्या बोलण्याकडे दुर्लक्ष करत मोबाईलची स्क्रीन आपल्या ओठांजवळ नेली . ‘hmmm . . साले पुन्हा आले . . आताच तर अपरलिप्स केले होते . दहा दिवसपण झाले नाही अन् उगवले पुन्हा . काय माझं शरीर आहे यार उद्या ओठांच्यावर थोड्या बिया पेरल्या तरी दोन दिवसांत उगवतील . ’ उगाचंच तिला काहीतरी थुकराट जोक सुचला . ती दाढी मिशीतली सुंदर मुलगी गालातल्या गालात हसली . मी त्यांच्यापेक्षा कशी वेगळी आहे , कोणत्या तारखेला अपरलिप्स , चिन केलं तर जास्त चांगलं , मग किती दिवसांनी करावं याचं गणित मांडण्यात तिचा प्रवासातला वेळ जायचा , कधी कधी आपल्यासारखी एखादी मुलगी महिलांच्या घोळक्यात दिसली की तिला हायसं वाटायचं . ट्रेनमध्ये थोड्यावेळापूर्वी दिसलेल्या त्या सुंदर महिलांचे चेहरे आठवल्यावर आपल्याही चेहऱ्यावरही ‘सोपस्करण’ करण्याची वेळ आली आहे हे तिला आठवलं . ती ट्रेनमधून खाली उतरली अन् पार्लरच्या दिशेनं चालू लागली . ‘हा मॅडम बोलो क्या करना है ? ’ ‘अपरलिप्स , चिन’ ब्युटिशीअननं एक तुच्छ कटाक्ष तिच्याकडे टाकला . ‘अरे मॅडम आप तो पिछलेही हफ्ते आयी थी ना . इतनी जल्दी बढ गये बाल’ ‘हा’ दाढी मिशीतल्या मुलीला तर मेल्याहून मेल्यासारखं झालं . थ्रेड फिरवत , ‘हाय कितने मोटे , सक्त हे ये बाल , जान निकल जाती है निकालते निकालते’ ‘अगं बाई तुझ्यापेक्षा माझा जीव जातो , शिवाय हुप्प्यासारखं पुढचे दोन तीन तास तोंड लाल होतं ते वेगळंच . तुला काय माझं दुःख माहिती’ ती पुटपुटली . . ‘मॅडम अगली बार आप आओगे तो वॅक्स करना . दो हफ्ते तक छुटकारा मिलेगा’ ‘ hmm , म्हणजे ७० रुपयांची फोडणी तर , त्यातून महिन्यातून तीनदा म्हणजे २१० रुपये झाले . ” तिनं हिशोब मांडला . पाच सहा दिवस नको असलेल्या केसांपासून दाढी मिशीतल्या मुलीनं पिच्छा सोडवून घेतला असला तरी सातव्या दिवशी त्यांनी पुन्हा डोकं वर काढायला सुरूवात केली होती . आता तर ओठांवर हलकीशी निळसर काळसर रेषही आली होती . आईला डॉक्टरकडे घेऊन जायचं आहे तिला आठवलं . ‘आधी पार्लरमध्ये जाऊन मग डॉक्टरकडे जाऊयात का ? ’ उगाच तिच्या मनात विचार आला . पण ती थांबली . ‘कशाला उगाच ? डॉक्टर थोडीच मला बघणार आहे . ’ ती डॉक्टरकडे गेली , नशीबानं समोरची डॉक्टर महिला असल्यानं तिला हायसं वाटलं . आईची तपासणी झाल्यानंतर त्या डॉक्टरनं दोघींकडे पाहिलं . ‘ही तुमची मुलगी का ? ’ ‘हो’ आईनं हसून उत्तर दिलं . ‘मुलगी छान आहे तुमची दिसायला , उजळही आहे . तुमच्यापेक्षाही छान दिसते पण…’ ‘पण काय ? ’ ‘हिला जरा जास्तच मिश्या आहेत नाही का वाटतं तुम्हाला ? , म्हणजे इतकं सगळं सुंदर आणि तेवढंच जरा खटकतं . ’ ‘हो , ना . आमच्या घरात हिलाच जरा जास्त . . ’ आई काही बोलणार एवढ्यात दाढी मिशीतल्या मुलीनं आईकडे रागानं एक कटाक्ष टाकला . विषय तिथेच थांबला . दाढी मिशीतल्या मुलीचा वाढदिवस होता , कट्ट्यावर मिशीतल्या त्या सुंदर मुलीला गिफ्ट काय द्यायंचं अशी चर्चा रंगली . त्यात कोणीतरी म्हणालं फार डोक्याला ताण का देताय ? अरे रेझर , शेव्हिंग क्रिम द्या . तिचा पार्लरचा खर्च तरी वाचेल , मित्रांची चर्चा ऐकून दाढी मिशीतल्या मुलीला ओशाळल्यागतच झालं . कॉलेजच्या कट्ट्यावर अशा चर्चा आणि होणारी हेटाळणी काही दाढी मिशीतल्या मुलीला नवीन नव्हती . एकदातर कट्ट्यावरच्या ‘ट्रुथ आणि डेअर’ खेळात एका मुलानं तुला खरंच मिश्या येतात का ? असा प्रश्न तिला विचारला होतं . कट्ट्यावर सगळेच किती खो खो हसले होते तिच्यावर तिला आठवलं . त्यानंतर मुलांशी जाऊन बोलण्याचा प्रयत्नही तिनं केला नाही . देव जाणे उगाचच कोणाचं तरी लक्ष ओठांवर जायचं आणि कोणीतरी त्याचवरून प्रश्न विचारायचं . तिला तर कल्पनाच करुन भयंकर भीती वाटू लागली . ‘तू एक काम कर ना पार्लरमध्ये नेहमी नेहमी जाण्यापेक्षा गुगलवर ‘how to remove unwanted facial hair’ टाकून बघ म्हणजे तुला ना उपाय सापडतील . ती कुरळ्या केसांची बाई आहे ना तिचे उपाय एकदम बेस्ट असतात . बघ लगेच जातील ते’ मिशीतल्या मुलीनं लगेच गुगल केलं . दहा पंधरा उपाय सापडले , मिशीतल्या मुलीचा चेहरा खुलला . ‘ऐ तू कांदा खूप खातेस का ? ’ ‘काय संबंध ? ‘ ‘कांदा खाल्ला किंवा … मटण खाल्लं की केस येतात म्हणे’ ‘ई काहीतरी काय . . ? मिशीतल्या मुलीचा चेहरा लगेच पडला . ’ ‘बरं ते जाऊ दे . तुला पाहायला आलेल्या त्या मुलाचं काय झालं ? ’ ‘काही नाही अगं त्यादिवशी आम्ही भेटलो , फोटो पाहिल्यावर आवडली त्याला , पण ज्यादिवशी भेटलो त्यादिवशी नेमका मला अपरलिप्स करायला वेळ मिळाला नाही त्यानं माझ्याकडे पाहिलं अन् मग नकार कळवला . काय तर म्हणे मुलीला मिशा आहेत . जसं काय मला पुरुषांसारख्याच गच्च मिश्याच येतात असंच तो बोलत होता . ’ असो मिशीतल्या मुलीनं पुन्हा एकदा मोबाइलची स्क्रिन ओठांजवळ नेली आणि आपल्या मिसुरड्यांकडे पाहिलं . चेहऱ्यावरचे ते केस सोडले तर आपण किती सुंदर दिसतो . बाकी कोणी काहीही म्हणो . तिनं स्वतःलाच शाबासकी दिली . येत असतील एखाद्या बाईच्या चेहऱ्यावर पुरुषांप्रमाणे केस , त्यानं काय बिघडतं ? म्हणून का ती बाई होत नाही असं थोडीच होतं . प्रत्येक बाईचं वेगळेपण असतं , कदाचित या मिशाच आपल्याला इतरांपासून वेगळं ठरवत असतील तिच्या मनात नकळत विचार आला आणि तिला तिचाच अभिमान वाटू लागला . प्रतीक्षा चौकेकर pratiksha . choukekar @ loksatta . com


जर आपण मद्य ऊर्जापेयांसोबत घेत असाल तर पुन्हा विचार करा . जे लोक अधिक प्रमाणात कॅफिन ( उत्तेजक द्रव्य ) असलेली ऊर्जापेये मद्यासोबत घेतात त्यांना अधिक धोका असल्याचा इशारा एका नव्या अभ्यासात करण्यात आला आहे . संशोधकांनी यासाठी सहेतुक होणारे वाहन अपघात आणि जाणूनबुजून होणारी मारामारी अथवा शारीरिक हिंसा याबाबत वर्गीकरण केले . कॅनडातील व्हिक्टोरिया विद्यापीठाच्या संशोधकांनी मद्य आणि ऊर्जापेय या विषयावर विश्लेषण केले . यासाठी १९८१ ते २०१६ या दरम्यान नियतकालिकामध्ये प्रसिद्ध करण्यात आलेल्या लेखांचा अभ्यास करण्यात आला . त्यातील १३ लेखांची निवड करून हे मत मांडले आहे . १३ पैकी १० लेखांमध्ये फक्त मद्य घेण्याच्या तुलनेत मद्य आणि ऊर्जापेय एकत्र घेण्यामुळे शरीरावर परिणाम होत असल्याचा संबंध दर्शविण्यात आला आहे . बहुतेक लोक मद्य घेताना ऊर्जापेय घेतात . मात्र ऊर्जापेयांमध्ये कॅफिन असल्याने त्याचा शरीरावर परिणाम होत असल्याचे या संशोधनाचे प्रमुख अॅड्रा रूयीमर यांनी म्हटले आहे . सहसा मद्यपान केल्यानंतर आपल्याला थकवा जाणवतो . त्यावेळी घरी जायला हवे . मात्र मद्यामध्ये ऊर्जापेय टाकल्याने अधिक प्रमाणात मद्यपान केले जाते . ते शरीरासाठी अधिक धोकादायक असते , असे त्यांनी म्हटले आहे . हे संशोधन ‘अल्कोहोल अॅण्ड ड्रग्स’ या नियतकालिकामध्ये प्रसिद्ध झाले आहे .


‘सरस्वतीचंद्र’ मालिकेने प्रसिद्धीस आलेला अभिनेता गौतम रोडे Gautam Rode लवकरच लग्नबंधनात अडकणार असल्याची चर्चा आहे . ‘क्या कसूर है आमला का’ मालिकेची अभिनेत्री पंखुरी अवस्थी Pankhuri Awasthy हिच्यासोबत तो लग्न करणार असल्याचे म्हटले जातेय . सुत्रांनी दिलेल्या माहितीनुसार , टेलिव्हिजनवरील हा प्रसिद्ध अभिनेता त्याच्या ‘सुर्यपुत्र कर्ण’ मालिकेमधील सहअभिनेत्रीला गेल्या काही काळापासून डेट करत आहे . वाचा : करिना नव्हे तर या अभिनेत्रींनीही केलंय गरोदरपणात काम ‘सुर्यपुत्र कर्ण’ मालिकेच्या सेटवर गौतमची पंखुरीशी ओळख झाली . पौराणिक कथेवर आधारित या मालिकेत गौतमने कर्णची तर पंखुरीने द्रौपदीची भूमिका साकारली होती . ‘स्पॉटबॉय ई’ या वेबसाईटने दिलेल्या वृत्तानुसार , या ४० वर्षीय अभिनेत्याने नुकतीच विशीत पदार्पण केलेल्या या अभिनेत्रीला लग्नाची मागणी घातली आहे . हे दोघेही त्यांच्या प्रेमसंबंधांबद्दल कधीच उघडपणे बोलले नाहीत . काही दिवसांपूर्वीच पंखुरीने गौतमच्या आईची भेट घेऊन त्यांचा आशिर्वाद घेतला . तसेच , ती आता नवीन घरात राहायला गेली आहे . तिचे हे नवे घर चारकोप येथे असून ते गौतमच्या अगदी घराजवळच आहे . पंखुरीला याबद्दल विचारले असता ती म्हणाली की , याबद्दल बोलण्याची ही योग्य वेळ नाही . याविषयी बोलण्यासारखे काही असेल तेव्हा नक्कीच मी तुम्हाला सांगेन . पण सध्या तसं काही नाही आणि याव्यतिरीक्त मी अजून काहीच बोलू शकत नाही . वाचा : १६ वर्षीय अभिनेत्रीवर भाळले होते राजेश खन्ना ; डिंपल यांच्याबद्दल सात रंजक गोष्टी गौतमचे त्याच्या सहअभिनेत्रीसोबत नाव जोडलं जाण्याची ही काही पहिलीच वेळ नाही . याआधी ‘सरस्वतीचंद्र’ मालिकेतील त्याची सहअभिनेत्री जेनिफर विंगेट आणि ‘महाकुंभ’मधील सहअभिनेत्री श्रद्धा आर्या यांच्यासोबतही त्याचे नाव जोडले गेले होते . सध्या गौतम रोडे त्याच्या आगामी ‘अक्सर २’ या चित्रपटाचे चित्रीकरण पूर्ण करत आहे .


गुडघ्याच्या दुखापतीमुळे रिओ ऑलिम्पिकवारी हुकलेला पारुपल्ली कश्यप पुढच्या वर्षी होणाऱ्या राष्ट्रकुल स्पर्धेसाठी पात्र ठरण्यासाठी प्रयत्नशील आहे . गेल्या वर्षी जर्मनी खुल्या स्पर्धेत दुखापतीमुळे कश्यपला माघार पत्करावी लागली होती . इंडिया सुपर सीरिजनंतर गुडघ्याची दुखापत बरी होण्यासाठी बराच कालावधी लागणार असल्याचे स्पष्ट झाले आणि कश्यपचे ऑलिम्पिकवारीचे स्वप्न भंगले . गुडघ्याच्या दुखापतीतून सावरत कश्यपने गेल्या वर्षांच्या उत्तरार्धात पुनरागमन केले . मात्र जानेवारी महिन्यात झालेल्या प्रीमिअर बॅडमिंटन लीग स्पर्धेत त्याच्या खांद्याला दुखापत झाली . या दुखापतीतून सावरण्यासाठी कश्यपला चार महिन्यांचा कालावधी लागला . यामुळे जागतिक क्रमवारीत त्याची पीछेहाट झाली . ग्लासगो राष्ट्रकुल स्पर्धेत सुवर्णपदकाची कमाई करणाऱ्या कश्यपला पुढच्या वर्षी होणाऱ्या राष्ट्रकुल स्पर्धेसाठी भारतीय संघात स्थान मिळवण्यासाठी प्रयत्नांची शिकस्त करावी लागणार आहे . ‘‘दुखापतींच्या ससेमिऱ्यात अडकल्याने माझा खूप सारा वेळ वाया गेला . गुडघ्याच्या दुखापतीमुळे ऑलिम्पिकवारीचे स्वप्न भंगले आणि त्यानंतर खांद्याच्या दुखापतीमुळे अनेक स्पर्धातून माघार घ्यावी लागली . मात्र आता मला तंदुरुस्त वाटते आहे . मात्र सुवर्णपदक राखण्यासाठी मला क्रमवारीतील स्थान सुधारावे लागणार आहे . असंख्य पुरुष भारतीय बॅडमिंटनपटू सातत्यपूर्ण कामगिरी करीत आहेत . त्यांना टक्कर देत मला कर्तृत्व पुन्हा एकदा सिद्ध करावे लागणार आहे . खडतर आव्हान आहे , मात्र मी प्रयत्नांची पराकाष्ठा करेन , ’’ असे कश्यपने सांगितले . दुखापतपूर्व काळात जागतिक क्रमवारीत सहाव्या स्थानापर्यंत मजल मारणारा कश्यप आता ८० व्या स्थानी आहे . बी . साईप्रणीत तसेच समीर आणि सौरभ वर्मा बंधूंनी आंतरराष्ट्रीय स्तरावर दमदार वाटचाल केली आहे . मात्र आम्हा मित्रांमध्ये निकोप स्पर्धा असल्याचे कश्यपने सांगितले .


मधुमेह टाइप २वर प्रभावी उपचारासाठी गोळ्यांचा अधिक प्रभावी वापर करून त्यात शस्त्रक्रियेइतका मोठा परिणाम साध्य करणे शक्य आहे , असे नवीन संशोधनातून दिसून येत आहे . ‘नेचर मटेरियल्स’ या नियततकालिकात संशोधकांनी म्हटले आहे , की उंदरांना तोंडावाटे एक गोळी देऊन बराच परिणाम साध्य झाला आहे . या प्रयोगात गोळीतून एक असा पदार्थ देण्यात आला की , जेवणानंतर आतडय़ात येणाऱ्या पोषकांचा संपर्क हा आतडय़ाच्या विशिष्ट स्तराशी येऊ दिला नाही , त्यामुळे रक्तातील साखर वाढण्याचे प्रमाण कमी झाले . थोडक्यात , ही विशिष्ट गोळी जेवणाआधी घेतली तर त्यात आतडय़ाच्या शस्त्रक्रियेइतके फायदे मिळतात , असे ब्रिगहॅम अँड विमेन्स हॉस्पिटलचे जेफ कार्प यांचे म्हणणे आहे . शस्त्रक्रियेसारखा परिणाम करील असा पदार्थ शोधण्याचे प्रयत्न गेली काही वर्षे या वैज्ञानिकांनी केले आहेत . गेल्या दशकात बॅरिअॅट्रिक शस्त्रक्रिया करणाऱ्या शल्यविशारदांनी वजन कमी करण्याची शस्त्रक्रिया करण्याचे तंत्र मिळवले , पण त्यामुळे केवळ जाडी कमी होण्यास मदत झाली . मधुमेह २ मात्र अशा शस्त्रक्रियेनंतर पुन्हा होऊ शकतो . शस्त्रक्रिया केल्यानंतर रुग्णांचे जीवन सुसह्य़ झाले हे खरे असले तरी अशी शस्त्रक्रिया करून घेणाऱ्या रूग्णांचे प्रमाण कमी आहे . गोळीतून शस्त्रक्रियेचे परिणाम साधण्यासाठी ‘सुक्राफेट’ हा पदार्थ निवडण्यात आला . अमेरिकेत हे मान्यताप्राप्त औषध असून ते आतडय़ाच्या अल्सर वर वापरले जाते . हा पदार्थ पोटात गेल्यानंतर आतडय़ाला एक विशिष्ट थर बसतो , त्यामुळे गॅस्ट्रिक अॅसिडच्या निर्मितीची गरज राहत नाही . ल्युमिनल कोटिंग ऑफ इंटेस्टाइन हे पावडरीच्या स्वरूपातील संयुग गोळीमार्फत दिले जाते , त्यामुळे जेवणानंतर रक्तातील साखर वाढत नाही . उंदरांमध्ये या प्रयोगाने एका तासात ग्लुकोज ४७ टक्क कमी झालेले दिसून आले .


सुशांत सिंग राजपूत आणि कृती सनॉन यांचा आगामी राबता सिनेमा प्रदर्शित व्हायला अवघे २ दिवस राहिले असताना सेन्सॉर बोर्डाने सिनेमाच्या अनेक दृश्यांवर कात्री मारली आहे . त्यामुळे राबताची संपूर्ण टीम सध्या नाखूश आहे . सेन्सॉर बोर्डाच्या काही अधिकाऱ्यांनी मागील आठवड्यात हा सिनेमा पाहिला आणि सिनेमातील सुशांत आणि क्रितीची काही च्युंबन दृश्य आणि अश्लील भाषा हटवण्याचा निर्णय घेतला . अलका कुबल - आठल्येंच्या मुलीची गगन भरारी सिनेमात अनेक ठिकाणी शिव्यांचा वापर केला आहे , जे दाखवणं शक्य नाही , असं म्हणतं सेन्सॉर बोर्डाने ते हटवण्याचा आदेश दिला . तसेच सिनेमातील काही दृश्यांमध्ये अश्लील भाषा वापरण्यात आल्यामुळे , सेन्सॉर बोर्डाच्या मते , “ही एक साधी प्रेमकहाणी असून त्यात शिव्यांची काहीच आवश्यकता नाही . ” असं मत सेन्सॉर बोर्डाने मांडले . सुत्रांनी दिलेल्या माहितीनुसार , ‘जर तुम्हाला यू / ए प्रमाणपत्र हवं असेल तर काही दृश्यांमध्ये बदल करावा लागेल , अन्यथा सिनेमाला ए प्रमाणपत्र देण्यात येईल आणि यात कोणतीही तडजोड केली जाणार नाही असे स्पष्ट मत सेन्सॉर बोर्डाच्या निर्मात्यांनी सांगितल्याचे समजते . त्यामुळे राबता सिनेमामागची संकटं काही केल्या कमी होत नाही असेच दिसते . काही दिवसांपूर्वी एसएस राजामौली यांचा तेलुगू सिनेमा ‘मगधीरा’ची कथा चोरल्याचा आरोप सिनेमावर केला गेला होता . यानंतर पंजाबी गायक जे स्टारनेही सिनेमातले ‘मैं तेरा बॉयफ्रेंड’ हे गाणे चोरल्याचा आरोप केला होता . त्याच्या या आरोपानंतर यू - ट्यूबवरून हे गाणं हटवण्यात आलं होतं . रणबीरच्या ‘जग्गा जासूस’साठी सैफचा ‘शेफ’ नमला ‘राबता’ सिनेमात सुशांत आणि क्रितीसोबतच जिम सर्भ आणि राजकुमार राव यांच्या महत्त्वपूर्ण भूमिका आहेत . जिम सर्भ याआधी ‘नीरजा’ सिनेमात दिसता होता , तर राजकुमारने ३२४ वर्षांच्या वृद्धाची भूमिका साकारली आहे . दिनेश विजान दिग्दर्शित ‘राबता’ सिनेमा ९ जून रोजी प्रदर्शित होणार आहे .


२०१७ हे वर्ष भारतीय बॅडमिंटनपटूंसाठी सर्वात यशस्वी वर्ष मानलं जातंय . महिला एकेरीत पी . व्ही . सिंधू , सायना नेहवाल , पुरुष एकेरीत किदम्बी श्रीकांत , परुपल्ली कश्यप , साईप्रणीत , प्रणॉय , समीर वर्मा या खेळाडूंनी आपला ठसा आंतराष्ट्रीय पातळीवर उमटवला आहे . कोरियन ओपन सुपर सिरीज स्पर्धेच्या अंतिम फेरीत भारताच्या पी . व्ही . सिंधूने जपानच्या ओकुहाराचा पराभव केला . या पराभवासह सिंधूने अजिंक्यपद स्पर्धेच्या अंतिम फेरीत झालेल्या पराभवाचा वचपा काढला . मात्र या स्पर्धेच्या अंतिम फेरीत प्रवेश करुन सिंधूने आणखी एक विक्रम भारताच्या नावे केला आहे . कोरियन ओपनच्या उपांत्य फेरीत सिंधूने हि बिंगीजाओचा २१ - १० , १७ - २१ , २१ - १६ असा पराभव करत स्पर्धेच्या अंतिम फेरीत प्रवेश केला . यासह सुपर सिरीज स्पर्धांच्या अंतिम फेरीत प्रवेश करणारा भारत हा सर्वात पहिल्या क्रमांकाचा देश ठरला आहे . २०१७ या वर्षात भारताचे ६ खेळाडू वेगवेगळ्या सुपर सिरीज स्पर्धांच्या अंतिम फेरीत पोहचले आहेत . या यादीत भारताने जपान , चीन यासारख्या मातब्बर देशांनाही मागे टाकलंय . अवश्य वाचा – कोरिया ओपन सुपर सीरिजः अंतिम सामन्यात सिंधू विजयी एप्रिल २०१७ मध्ये सिंधूने इंडिया ओपन स्पर्धेचं विजेतेपद पटकावत भारताला चांगली सुरुवात करुन दिली होती . या स्पर्धेत तिने रिओ ऑलिम्पिक सुवर्णपदक विजेती कॅरोलिना मरिनचा पराभव केला होता . यानंतर पुरुषांमध्ये किदम्बी श्रीकांत आणि साई प्रणीत या खेळाडूंनी अंतिम फेरी गाठली होती . श्रीकांतने इंडोनेशिया आणि ऑस्ट्रेलिया ओपन सुपर सिरीजचं विजेतेपद पटकावलं होतं . काही दिवसांपू्र्वीच पार पडलेल्या बॅडमिंटन जागतिक अजिंक्यपद स्पर्धेत सिंधूला अंतिम फेरीत जपानच्या ओकुहाराकडून पराभव स्विकारावा लागला होता . मात्र त्या पराभवाचा कोरियन ओपन स्पर्धेच्या अंतिम सामन्यात बदला घेत सिंधूने कोरियन ओपन सुपर सिरीज स्पर्धेत भारताचा तिरंगा डौलाने फडकावला .


क्रिकेट व्यवस्थापनात चांगल्या सुधारणा करण्यासाठी नियुक्त करण्यात आलेल्या लोढा समितीने सुचवलेल्या शिफारशींची अंमलबजावणी करण्यात भारतीय क्रिकेट नियामक मंडळाच्या ( बीसीसीआय ) प्रशासकीय समितीचे प्रमुख विनोद राय यांना अपयश आले आहे , असे बीसीसीआयचे प्रभारी सचिव अमिताभ चौधरी यांनी सांगितले . ‘‘विविध संस्थांना किंवा व्यक्तींना ई - मेल पाठवण्याखेरीज राय यांनी काहीही काम केलेले नाही . व्यवस्थापनात सुधारणा करण्याची त्यांच्याकडून अपेक्षा होती ; परंतु या कार्यात ते सपशेल अपयशी ठरले आहेत . लोढा समितीने काही चांगल्या सूचना केल्या होत्या . राय यांच्याकडून या शिफारशींची तत्परतेने अंमलबजावणी करणे अपेक्षित होते . पण गेल्या दीड वर्षांत राय यांना हे काम जमलेले नाही . काही ठिकाणी अनावश्यक नियुक्त्या करण्याखेरीज एकही सकारात्मक पाऊल त्यांनी घेतलेले नाही , ’’ असे चौधरी यांनी सांगितले . चौधरी आपल्याला सहकार्य करत नाहीत असा आरोप राय यांनी केला होता . त्याबाबत चौधरी म्हणाले , ‘‘राय यांचे आरोप बिनबुडाचे आहेत . त्यांना सहकार्य करण्यास आपण तयार असल्याचे मी उच्च न्यायालयास लेखी निवेदन दिले आहे . मी केव्हाही ‘बीसीसीआय’च्या कामाकरिता तयार असल्याचे राय यांनाही अनेक वेळा कळवले आहे . ’’


ओला मसाला विकत घेताना त्यात आल्याचे एखाद - दोन तुकडे हमखास असतात . गृहिणी आल्याचा वापर सर्रास लसणीसोबत करतात . आल - लसणाची पेस्ट असली की पदार्थाची चवही वाढते . पण जेवणाची चव वाढवण्यापेक्षाही काही उपयोगी गुणधर्म आल्याचे आहे जे हळूहळू आपण विसरत चाललो आहोत . पूर्वी आजीच्या बटव्यात आल्याला विशेष स्थान होतं . सर्दी खोकला झाला की हमखास आल्याचा उपयोग केला जायचा . पण हल्ली सर्दी खोकल्यावर औषध बाजारात मिळू लागल्याने आल्याचं महत्त्व कमी होऊ लागलं पण असं असलं तरी आल्याच्या गुणधर्माकडे दुर्लक्ष करून चालणार नाही , त्याचे फायदे हे प्रत्येक गृहिणीला माहिती असलेच पाहिजे . सावधान ! फ्रिजमधील थंडगार पाणी पिताय ? १ ) महिनाभरात थंडी सुरू होईल , थंडीच्या काळात आलं फारच फायदेशीर असते . थंडीत शरीराला उष्ण ठेवण्यासाठी आल्याच्या रसाचा उपयोग होऊ शकतो . चमचाभर आल्याचा किस घेऊन तो दोन कप पाण्यात घालून उकळून घ्यावा . साधारणतः दहा मिनिटे उकळून हे पाणी थंड करुन घ्यावे . त्यात मधाचे काही थेंब टाकावेत हे पाणी दिवसभरात तीन - चार वेळा घेतल्यानंतर शरीर उष्ण ठेवण्यासाठी मदत होते . २ ) आल्याच्या तुकड्याला साधे किंवा सैंधव मीठ लावून जेवणापूर्वी ते खाल्यास तोंडाची गेलेली चव परत येते . ३ ) चांगली भूक लागण्यासाठीदेखील वरील उपाय करुन पाहू शकता . ४ ) सर्दी - सायनस असो किंवा पित्ताने डोकेदुखी असो , आले ठेचून त्याचा चोथा कपाळावर घासावा किंवा आल्याचा रस टाळूवर चोळावा . थोडी आग होते , पण लगेच डोके उतरते . ‘हे’ आहेत चिकू खाण्याचे फायदे ५ ) सतत खोकला येत असेल किंवा दम लागला असेल तर एक चमचा आल्याच्या रसात एक चमचा मध घालून सावकाश चाटण करावे आणि गरम पाणी प्यावे , खोकला थांबतो . ६ ) पोटदुखी , अपचन , अजीर्ण , ओकारी , मळमळ , पोट डब्ब होणे या सर्व तक्रारींसाठी आले रस + लिंबूरस + सैंधव मीठ यांपासून बनविलेले ‘पाचक’ दिवसभरात २ / २ चमचे तीन वेळा गरम पाण्याबरोबर घ्यावे . ७ ) अंग थरथरते , दातखीळ बसते , अंग गार पडते यासाठी लगेच आल्याचा तुकडा चघळल्यास फायदेशीर ठरेल . ८ ) थंडीच्या दिवसात पाय गरम ठेवण्यासाठी आल्याचा रस पाण्यात उकळून त्याने पायाला मसाज केल्यास लगेच आराम पडतो .


मुंबई क्रिकेट संघटनेने चांगले गोलंदाज शोधण्यासाठी टेनिस क्रिकेट खेळणाऱ्या गोलंदाजांतून शोध घेण्याचे ठरवले . आता आंतरराष्ट्रीय स्तरावरील भारतीय कुस्तीची कामगिरी अधिक उंचावण्यासाठी मातीवरील कुस्ती स्पर्धा या मोसमात घेण्याचा गांभीर्याने विचार करीत आहे . देशभरात मातीवरील कुस्ती लोकप्रिय आहे . विविध जत्रांत , तसेच अनेक महोत्सवाच्या निमित्ताने दंगली होत असतात . त्यात कुस्तीगीर मोठ्या प्रमाणावर सहभागी होतात , पण या कुस्तीगीरांच्या गुणवत्तेस आंतरराष्ट्रीय स्तरावर न्याय मिळत नाही . या कुस्तीगीरांची राष्ट्रीय स्पर्धा घेऊन त्यांना मॅटवरील कुस्तीसाठी तयार करण्याची योजना तयार होत आहे . अनेक राज्यांत मातीवरील कुस्ती स्पर्धा होतात . त्यांच्या केसरी स्पर्धा होतात . त्यात मोठ्या प्रमाणावर बक्षिसेही असतात . मात्र , त्या अधिकृत नसतात . त्यातील यशस्वी स्पर्धक आंतरराष्ट्रीय स्तरावर स्पर्धेसाठी जाऊ शकत नाहीत . ऑलिंपिक , आशियाई क्रीडा स्पर्धेपासून तर ते दूरच राहतात . या कुस्तीगीरांतून गुणवान कुस्तीगीर आपल्याला मिळू शकतील , असे एका वरिष्ठ कुस्ती पदाधिकाऱ्याने सांगितले . आम्ही केवळ वरिष्ठ स्तरावरच नव्हे , तर मातीतील कुस्तीच्या वयोगटाच्या स्पर्धाही घेण्याचा विचार करीत आहोत . कमी वयात हे चांगले कुस्तीगीर मॅटवर आणता आले , तर त्यांना आंतरराष्ट्रीय स्पर्धांसाठी घडवता येईल . आता पुरस्कर्ते लाभले असल्यामुळे कुस्तीगीरांचा शोध घेण्याची मोहीम सुकर होईल , असेही ते म्हणाले . आम्ही या स्पर्धेच्या स्वरूपाचा , तसेच त्यातील गटवारी कशी असेल , याचा अभ्यास सुरू आहे . ही स्पर्धा याच मोसमात सुरू करण्याचा आमचा प्रयत्न आहे , असेही ते म्हणाले .


ओमर लुलू दिग्दर्शित ‘उरु अदार लव्ह’ या मल्य़ाळम चित्रपटातील अभिनेत्री प्रिया प्रकाश वारियर हिने काही दिवसांपूर्वीच आपल्या नजरेचे तीर चालवत अनेकांनाच वेडं करुन सोडलं . ‘मानिक्य मलरया पूवी’ या गाण्यात तिने केलेली भुवयांची हालचाल , नजरेचा कटाक्ष , डोळ्यांच्या माध्यमातून अप्रत्यक्षपणे साधलेला संवाद या तिच्या सा - या अदांनी प्रेक्षक घायाळ झाले होते . आता याच प्रियाने पुन्हा एक व्हिडिओ अपलोड करत आपल्या चाहत्यांना घायाळ करण्याचा निर्णय घेतला आहे . प्रियाने खूप कमी कालावधीत लोकप्रियतेची उंची गाठली आहे . सोशल मीडियावर बऱ्यापैकी सक्रिय असणाऱ्या या नॅशनल क्रशने पुन्हा एक व्हिडिओ पोस्ट करत चाहत्यांचं लक्ष वेधलं आहे . सध्या प्रियाने ‘ए दिल है मुश्किल’ या चित्रपटातील ‘मेरे सैय्या जी से आज मैने ब्रेकअप कर लिया’ या गाण्याचा व्हिडिओ अपलोड केला आहे . ज्यामध्ये ती रणबीर कपूर आणि अनुष्का शर्मा यांच्यावर चित्रीत करण्यात आलेल्या गाण्याचे लिप सिंकिंग करताना दिसते . या व्हिडिओतही प्रियांच्या डोळ्यांनी पुन्हा एकदा आपली जादू केल्याचे पाहायला मिळत आहे . प्रियाने हा व्हिडिओ अपलोड केल्यानंतर काही काळातच लाखो युजर्सनी तो पाहिल्याचे आणि त्याला लाइक केल्याचे दिसून आले . यापूर्वीही प्रियाच्य़ा गाण्याचा एक व्हिडिओ व्हायरल झाला होता . ‘उरु अदार लव्ह’ या चित्रपटाच्या निमित्ताने प्रिया अभिनय क्षेत्रात पदार्पण करत असून , चित्रपटाच्या प्रदर्शनापूर्वीच ती लोकप्रियतेच्या शिखरावर पोहोचली असंच म्हणावं लागेल . या चित्रपटात प्रियासोबतच सियाध शाजान , रोशन अब्दुल रहूफ , नूरीन शरीफ , दिलरुबा हे कलाकारही झळकत आहेत .


सोशल मीडिया आणि त्यामध्ये होणारे हॅकिंगचे प्रकार दिवसेंदिवस वाढत असल्याचे चित्र आहे . गुगल सिक्युरीटीलाही न जुमानता हे अॅप्लिकेशन मोबाईलमध्ये आले असून जवळपास दहा लाखांहून अधिक यूजर्सनी ते डाऊनलोड केल्याचं समोर आलं आहे . हे अॅप्लिकेशन व्हॉटसअॅपप्रमाणेच दिसत असल्याने ग्राहकांनी ते डाऊनलोड केलं असण्याचीच शक्यता जास्त आहे . गुगल प्ले स्टोअरवर मूळ व्हॉट्सअॅप अॅप्लिकेशन WhatsApp Inc या नावाने आहे . मात्र हे बनावट अॅपही याच नावाने आहे . त्यामुळे ग्राहकांची दिशाभूल झाली . विशेषतः एखादे अॅप्लिकेशन डाऊनलोड करताना आपण मोबाईलमध्ये सर्च केल्यावर आपल्याला साधारण तीन ते चार पर्याय दिसतात . मग अॅप्लिकेशन योग्य असल्याचे ओळखण्यासाठी युझर्स डेव्हलपरचं नाव वाचतात . मात्र या बनावट डेव्हलपरने आपले नावही मूळ व्हॉटसअॅपच्या नावाप्रमाणेच दिल्याने ग्राहकांची फसवणूक झाली आहे . व्हॉट्सअॅपच्या पॉलिसीनुसार तुमचे मेसेज , फोटो , व्हिडिओ आणि एकूण गोपनीय माहिती तुमच्या व्यतिरिक्त कुणीही पाहू शकत नाही . मात्र या बनावट अॅपच्या माध्यमातून तुमच्या फाईल्सचा गैरवापर केला जाऊ शकतो . त्यामुळे ही समस्या गंभीर असून गुगलने त्याकडे वेळीच योग्य ते लक्ष देण्याची आवश्यकता आहे . त्यामुळे तुम्हीही तुमचं अॅप बनावट आहे , की खरं हे तातडीने तपासून पाहा .


सध्या सगळेच आपल्या आरोग्याबाबात जागरुक झाल्याचे चित्र आहे . यामध्ये आहाराला विशेष महत्त्व असल्याने त्याबाबत वेगवेगळे प्रयोग केले जातात . बाजारातही विविध गोष्टींचे आकर्षण दाखवून लोकांना भुलवण्याचे प्रकार केले जातात . कधी लठ्ठपणा कमी होण्यासाठी पाचक रस तर कधी मधुमेह कमी होण्यासाठी भाज्यांचा रस सर्रास घेतला जातो . त्यामुळे आरोग्याच्या समस्या कितपत कमी होतात माहित नाही पण कोणत्याही सल्ल्याशिवाय आहारात अशा गोष्टींचा समावेश करणे आपल्या जीवावरही बेतू शकते . पुण्यात नुकताच एका महिलेचा दुधी भोपळ्याचा रस प्यायल्याने मृत्यू झाला आहे . आता यामध्ये नेमके कोणते घटक होते किंवा भोपळा खराब होता का असे प्रश्न निर्माण होत आहेत . या पार्श्वभूमीवर भोपळ्याच्या गुणधर्मांविषयी जाणून घेऊया… १ . सकाळी रिकाम्या पोटी दुधी भोपळ्याचा रस पिणे हृदयरोग , मधुमेह , बद्धकोष्ठता , यकृताच्या समस्या , मूत्राशयाशी निगडीत अडचणी तसेच नैराश्य या समस्या कमी होण्यास मदत होते . आयुर्वेद आणि पर्यायी उपचार करणाऱ्यांकडून हा रस पिण्यास सांगितले जाते . २ . भोपळ्यामध्ये असणाऱ्या क्युकरबिटॅसिन एका विशिष्ट घटकामुळे कधीकधी हा रस प्रमाणापेक्षा जास्त कडू होतो . ३ . या घटकामुळे काकडी , फळांचे रस , वांगे , खरबूज , लाल भोपळा या गोष्टींना कडवट चव येते . ४ . भोपळ्याचा रस दिर्घकाळ बंद बाटलीत असेल आणि चवीला थोडा जरी कडू लागला तरी तो खराब आहे असे समजावे आणि तो अजिबात पिऊ नये . कारण त्यातून गंभीर इजा उद्भवण्याची शक्यता असते . ५ . अशाप्रकारचा भोपळ्याचा कडू रस प्यायल्यामुळे पोटदुखी , अतिसार , उलट्या , जुलाब यांसारखे त्रास उद्भवतात . त्यामुळे विशेष काळजी घेणे आवश्यक आहे . हा त्रास २ ते ७ दिवसांसाठी होत राहतो . कडवट चव असलेला भोपळ्याचा रस प्यायल्यास पुढच्या ३० मिनिटांत ही लक्षणे दिसायला लागतात . ६ . अनेकदा असा रस प्यायल्याने काही गंभीर समस्या उद्भवतात . यात जठरामध्ये रक्तस्त्राव होणे , रक्ताच्या उलट्या होणे आणि यकृताशी निगडित तक्रारी उद्भवणे यांचा समावेश असतो .


चॅम्पियन्स करंडक स्पर्धेत भारतीय संघाला ओव्हलच्या मैदानावर पाकिस्तानकडून पराभव स्वीकारावा लागला . पाकिस्तानने प्रथम फलंदाजी करताना भारतासमोर ३३९ धावांचे लक्ष्य ठेवले . या धावसंख्येचा पाठलाग करताना आघाडीच्या फळीने भारतीयांना निराश केले . फलंदाजीच्या जोरावर अंतिम सामन्यापर्यंत धडक मारल्यानंतर अंतिम सामन्यात फलंदाजी कुचकामी ठरली . आघाडीचे फलंदाज तंबूत परतल्यानंतर भारतीय संघ मोठ्या संकटात सापडला . यावेळी भारतीय संघाचा अष्टपैलू हार्दिक पांड्याने पाकिस्तानी गोलंदाजांची चांगलीच धुलाई केली . भारतीय संघ पराभवाच्या छायेत असताना पांड्याने भारतीयांच्या मनात विजयाची एक आशा पल्लवित केली . आघाडीची फलंदाजी कोलमडल्याचे कोणतेही दडपण न घेता तो आपला नैसर्गिक खेळी करताना दिसला . त्याच्या स्फोटक खेळीने भारतीयांच्या सामन्यातील पुनरागमनाच्या आशा पुन्हा एकदा वाढल्या . मात्र रवींद्र जाडेजा आणि त्याच्यामध्ये ताळमेळ बिघडला अन् भारताच्या जागृत झालेल्या आशा पुन्हा मालवल्या . हार्दिक पांड्याने धाव बाद होण्यापूर्वी ४३ चेंडूत ७६ धावांची खेळी केली होती . या सामन्यात त्याने आयसीसीच्या स्पर्धेतील फायनलमध्ये सर्वाधिक जलद अर्धशतकी खेळी केली . मात्र तो ज्या पद्धतीने धाव बाद झाला त्यामुळे नेटिझन्सनी काही प्रमाणात जाडेजाला जबाबदार धरले आहे . धावबाद झाल्यानंतर पांड्या देखील आपली नाराजी लपवू शकला नव्हता . जाडेजाच्या स्वार्थाचा हार्दिक पांड्या बळी ठरल्याचे एका नेटिझन्सने म्हटले आहे . तर एका नेटिझन्सने भारताच्या अखेरच्या आशा जाडेजामुळे संपुष्टात आल्याचे ट्विट केले आहे . हार्दिक पांड्याच्या बहदार खेळीमुळे पांड्याच्या नावाचा ट्रेण्ड ट्विटरवर दिसत असून तो धावबाद झाल्यामुळे रवींद्र जाडेजा सुद्धा ट्रेण्डिंगमध्ये आल्याचे दिसते . यामध्ये एका नेटिझन्सने बाहुबली चित्रपटातील कटप्पाने बाहुबलीला मारतानाचा एक व्हिडिओ शेअर करुन जाडेजावर नाराजी व्यक्त केली आहे . शेवटी खेळात अशा चुका होतच असतात . आपल्या सहकाऱ्याला ठरवून कोण बाद करत नाही . त्यामुळे जाडेजाने ही चूक मुद्दाम नक्कीच केलेली नाही . मात्र पांड्याप्रमाणेच नेटिझन्स सध्या त्याच्या या चुकीवर नाराज आहेत .


वैयक्तिक कारणामुळे अभिनेता सलमान खानच्या आगामी ‘भारत’ चित्रपटातून काढता पाय घेणारी अभिनेत्री प्रियांका चोप्रा सध्या चर्चेचा विषय ठरली आहे . काही दिवसापूर्वी प्रियांका आणि निक जोनास यांच्या नात्याविषयी चर्चा रंगत होत्या . मात्र आता प्रियांकाच्या करिअरविषयी चर्चा रंगू लागल्या आहेत . या चर्चा केवळ तिच्या चाहत्यांमध्येच नाही तर कलाविश्वातही रंगल्या आहेत . ‘भारत’ चित्रपटाला रामराम ठोकल्यानंतर प्रियांका चित्रपट दिग्दर्शक संजय लीला भन्साळी यांच्या आगामी चित्रपटामध्ये झळकणार असल्याचं सांगण्यात येत होतं . विशेष म्हणजे हा चित्रपट गॅंगस्टर गंगूबाई कोठेवाली यांच्या जीवनावर आधारित आहे . मात्र प्रियांकाने या चित्रपटासाठीही नकार दिल्याचं समोर आलं आहे . ‘टाईम्स ऑफ इंडिया’नुसार , प्रियांका या चित्रपटामध्ये प्रमुख भूमिकेत झळकणार होती . यापूर्वी भन्साळींच्या ‘बाजीराव मस्तानी’ या चित्रपटामध्येही ती दिसून आली होती . त्यामुळे संजय लीला भन्साळी यांच्याबरोबर ती दुसऱ्यांदा काम करणार होती . मात्र हॉलिवूडमधून पुन्हा एका चित्रपटाची ऑफर आल्यामुळे तीने हा चित्रपटही सोडल्याचं सांगण्यात येत आहे . दरम्यान , प्रियांकाने बॉलिवूडचे दोन चित्रपट जरी सोडलं असले तरी तिच्याकडे आणखी एक चित्रपट आहे . त्यामुळे ती या आगामी चित्रपटाच्या चित्रीकरणामध्ये व्यस्त असून ‘द स्काय इज पिंक’ असं या चित्रपटाचं नाव आहे . या चित्रपटामध्ये तिच्याबरोबर फरहान अख्तरही स्क्रिन शेअर करणार आहे .


शाकाहारच लाभदायी प्रक्रिया केलेले लाल मांस रोज खाण्याने मृत्यूची शक्यता अधिक असते असे १५ लाख लोकांच्या अभ्यासावरून दिसून आले आहे . अमेरिकेतील मेयो क्लिनिकच्या संशोधकांनी सहा अभ्यास निष्कर्षांचे मूल्यमापन केले असता त्यांना मांसाहारी लोकांमध्ये शाकाहारी लोकांपेक्षा मृत्यूचे प्रमाण अधिक दिसून आले . तुमचे अन्न तुमच्या प्रकृतीला होणाऱ्या हानी व लाभावर परिणाम करीत असते , हेच यातून दिसून आले आहे असे न्यूयॉर्क इन्स्टिटय़ूट ऑफ टेक्नॉलॉजीचे ब्रुकशील्ड लॉरेन्ट यांनी म्हटले आहे . अमेरिका व युरोपमधील लोकांच्या माहितीच्या आधारे जे निष्कर्ष काढण्यात आले आहेत त्यानुसार जे लोक प्रक्रिया केलेले लाल मांस खातात त्यांच्यात मृत्युदर जास्त असतो . २०१४ च्या अभ्यासानुसार ५ . ५ ते २८ वयोगटात १० लाख लोकांचा विचार करण्यात आला त्यात हॉट डॉग , हॅम , बेकन , सॉसेज , सलामी या पदार्थाचा वापर काही लोक करीत होते . तर काही जण मीठ न घातलेले बीफ , पोर्क , लॅम्प व गेम हे पदार्थ खात होते . ते प्रक्रिया न केलेले पदार्थ होते . या लोकांमध्ये हृदयविकार व इतर रोग दिसून आले . १५ लाख लोकांमध्ये ज्यांनी प्रक्रिया केलेले मांस सेवन केले त्यांच्यात मृत्युदर जास्त दिसून आला . २००३ मधील आकडेवारी पाहिली असता पाच लाख सहभागी लोकांमध्ये जास्त मांस सेवन करणाऱ्यांच्या तुलनेत कमी मांस सेवन करणाऱ्यांमध्ये मृत्यूची जोखीम सर्व रोगांचा विचार करता २५ ते ५० टक्के कमी झाली . सतरा वर्षे जे लोक शाकाहारी भोजन घेत होते , त्यांचे आयुर्मान कमी काळ शाकाहारी राहिलेल्यांपेक्षा ३ . ६ वर्षांनी वाढलेले दिसले . प्राण्यांचे मांस कमी खाऊन जास्तीतजास्त वनस्पतीजन्य अन्नपदार्थ सेवन करण्याचा सल्ला डॉक्टरांनी या संशोधनामुळे दिला आहे . जर्नल ऑफ द अमेरिकन ऑस्टिओपॅथिक असोसिएशन या नियतकालिकात हे संशोधन प्रसिद्ध झाले आहे .


सहलीतील गाणी हा देखिल आपल्याकडील चित्रपट गीत - संगीत - नृत्यातील मस्त प्रकार आहे . एक प्रकारचा तो आनंदोत्सवच जणू ! आणि त्याच पिकनिक मूडमध्ये नायक गाण्यातून नायिकेची मनमुराद छेडछाड करतोय , ओ मनचली , कहाँ चली देख देख देख देख मुझ से न शरमा एक एक एक मैं हूँ भंवरा और तू कली , ओ मनचली … पटकन उत्साही संजीवकुमार लीना चंदावरकरची मनसोक्त छेडछाड करतोय हे आठवलं ना ? राजा नवाथे दिग्दर्शित ‘मनचली’ ( १९७३ ) मधील हा सगळाच धमाल प्रकार आहे . सगळी पिकनिक नाचगाण्यात छान रमलीय आणि त्यात संजीवकुमार लीनाचा अजिबात पिच्छा सोडत नाही . दोघांनीही वेगळ्या प्रकारची टोपी घातल्याने त्यांचे रुपडे अधिकच खुललयं . होठों पे लेके तेरा नाम आई है रंग भरी शाम फूलों से छलके हैं जाम भंवरों ने दिल लिये थाम ऐसे में , हे हे हो ए हे हो ऐसे में , तोड़ के प्रेम की डोरी ओ गोरी , चकोरी , तू कहाँ चली … हा सगळाच एका गार्डनमधील उपद्व्याप असल्याने झाड - फुलांचा जेवढा म्हणून वापर करता येईल तेवढा केलाय . या छेडछाड वा मस्तीत एक प्रकारे इम्प्रेशन मारून नायिकेला आपलसं करण्याचाही प्रयत्न नायक करतोय . लीनाने मात्र आपल्या चेहर्याीवरची चीड जराही कुठे कमी होऊ दिलेली नाही . तर पिकनिकमधील सगळेच सहकारी या गाण्यात कोरसमध्ये गात नायकला प्रोत्साहन देताहेत . संजीवकुमार त्यामुळेच अधिकच मोकळेपणाने वावरतोय आणि गातोय . दुनिया से नहीं डरेंगे हम तुम मुलाक़ाते करेंगे आजा दो बाते करेंगे रंगीं बरसातें करेंगे ये सच है ए हे ओ ओ ए हे ओ ओ ये सच है मैं हूँ एक दीवाना न जाना , न माना , तू कहाँ चली … किशोरकुमार अशा मोकळ्या ढाकळ्या गाण्यात नेहमीच बेभान गायचा . तो एकूणच गाण्याचा मूड खुलवायचा . आनंद बक्षीचे गीत व लक्ष्मीकांत - प्यारेलाल यांचे संगीत यांच्या अनेक सुपर हिट गाण्यातील हे एक आहे . संजीवकुमार अनेकदा तरी आपल्या प्रत्यक्ष वयापेक्षाही मोठ्याच वयाच्या व्यक्तिरेखा साकारे . त्याची ही तरुण भूमिका व यंग मस्तीचे गाणे . रुत ऐसी आई हुई है बदली सी छाई हुई है तू क्यों शरमाई हुई है मुझसे घबराई हुई है प्यार में ए हे ओ ओ ए हे ओ ओ प्यार में यार से आँख चुराके छुपाके , बचाके , तू कहाँ चली … किशोरकुमारचे अधूनमधून ‘ है…है…ओ ‘ गाण्यात रंग भरते आणि संजीवकुमार हा मूड छानच पकडतो . लीना चंदावरकर त्याच्या तावडीतून सुटण्याचा सतत प्रयत्न करते . मौज , मजा , मस्ती आणि म्युझिक असे हे छान जमून आलेले गाणे आहे . दिलीप ठाकूर


बॉलीवूडचा चॉकलेट हिरो वरुण धवनमध्ये बदल झालाय , असं काही आम्ही म्हणत नाही . तर तो स्वतः तसा म्हणालाय . नुकतंच त्यानं त्याचा आगामी सिनेमा " ऑक्टोबर ' चं चित्रीकरण पूर्ण केलंय . बऱ्याच कालावधीनंतर काहीतरी वेगळं करण्याची संधी या सिनेमात मिळाल्याचं वरुण सांगतो . तो पुढे म्हणाला , की " शूजित सरकार यांच्यासोबत काम करण्याचं माझं स्वप्न होतं . जे आता पूर्ण झालंय . या चित्रपटात मला खूप वेगळ्या गोष्टी करायला मिळाल्यात . माझ्यासाठी जीवनात बदल घडवून आणणारा असा हा अनुभव होता . आम्ही 38 दिवसांत चित्रीकरण पूर्ण केलं . या चित्रपटाने एक माणूस म्हणून माझ्यात बदल केला . '


अभिनेता आणि निर्माता अजय देवगण याची निर्मिती असलेला पार्श सिनेमा २३ सप्टेंबरला प्रदर्शित होणार आहे . या सिनेमात राधिका आपटेची मुख्य भूमिका आहे . लीना यादवने या सिनेमाचे दिग्दर्शन केले आहे . गुजरात राज्यातील ग्रामीण भागात पडलेल्या दुष्काळावर हा सिनेमा भाष्य करतो . यात चार सर्वसामान्य महिला राणी , लाजो , बिजली आणि जानकी यांच्यातल्या आंबट गोड नात्यांचे चित्रण या सिनेमात करण्यात आले आहे . अजयने ट्विट करुन या सिनेमाची तारीख सांगितली . आतापर्यंत २४ आंतरराष्ट्रीय चित्रपट महोत्वांमध्ये १८ अवॉर्ड्स या सिनेमाला मिळाले आहेत . हा सिनेमा २३ सप्टेंबरला प्रदर्शित होणार असून पार्शचा ट्रेलर नऊ सप्टेंबरला प्रदर्शित होणार आहे . राधिका आपटेशिवाय या सिनेमात आदिल हुसैन , सुरवीन चावला , तनिष्ठा चॅटर्जी आणि सयानी गुप्ता यांच्याही महत्त्वपूर्ण भूमिका आहेत . दरवर्षी ‘टीआयएफएफ’कडून ६० देशांतून सुमारे ३०० सिनेमांना आमंत्रण देण्यात येतं . त्यात ‘पार्श’ सिनेमाचाही समावेश करण्यात आहे . लीना यादव म्हणाल्या की , ‘एवढ्या मोठ्या चित्रपट महोत्सवामध्ये पार्शचा समावेश झाल्याने आमच्यासाठी ही एक सन्मानाची गोष्ट आहे . ’ या सिनेमाची कथा तीन सर्वसामान्य महिला जुन्या प्रथांना भेद देऊन जगायला सुरुवात करतात . पार्शबद्दल बोलताना अजय म्हणाला की , ‘सिनेमाची कथा महिल्यांच्या लढ्याची आहे . जी त्यांनी लढली पाहिजे आणि त्यात जिंकलेही पाहिजे . असे सिनेमे बनले गेले पाहिजे , बघितले गेले पाहिजेत आणि अशा सिनेमांची चर्चाही झाली पाहिजे . ’


आपल्या चाहत्यांच्या संपर्कात राहण्यासाठी बी - टाऊनच्या सेलिब्रिटींकडे सोशल नेटवर्कींग साइट्स हे एक उत्तम माध्यम असतं . ट्विटर , फेसबुक आणि इन्स्टाग्राम यांसारख्या सोशल नेटवर्कींग साइट्सच्या माध्यमातून सेलिब्रिटींची छोट्यातील छोटी गोष्ट त्यांच्या चाहत्यांपर्यंत पोहोतच असते . तरीही असे बरेच सेलिब्रिटी आहेत जे यापासून दूर आहेत आणि त्यांचे चाहते सोशल मीडियावर त्यांची वाट पाहत आहेत . सैफ अली खानची मुलगी सारा अली खान बॉलिवूडमध्ये पदार्पण करण्यापूर्वीच आपला चाहतावर्ग निर्माण करण्यात यशस्वी झाली आहे . मात्र साराचा सोशल मीडियावर एकही अकाऊंट नाही . म्हणूनच चाहत्यांनी # SaraPlzComeOnSocialMedia या हॅशटॅगच्या माध्यमातून तिला गळ घातली आहे . ट्विटरवर # SaraPlzComeOnSocialMedia हा हॅशटॅग सध्या जोरदार ट्रेण्ड होत आहे . साराच्या चाहत्यांनी तिला सोशल मीडियावर अकाऊंट उघडण्याची विनंती केली आहे . आता चाहत्यांची ही विनंती ऐकून सारा सोशल मीडियावर पदार्पण करणार का हे पाहणं औत्सुक्याचं ठरणार आहे .


ज्या महिला गर्भधारणेदरम्यान उच्च स्निग्धांश ( चरबीयुक्त ) असलेला आहार घेतात , त्यांच्या मुलांमध्ये मानसिक आरोग्याच्या समस्या वाढीस लागण्याचा धोका निर्माण होऊ शकतो . मुलांमध्ये त्यामुळे चिंता आणि नैराश्य येते , असा इशारा नव्या अभ्यासात देण्यात आला आहे . उच्च प्रमाणात स्निग्धांश असलेला आहार घेणे व मातांमध्ये लठ्ठपणाचे प्रमाण हे विकसित देशांमध्ये अधिक आहे . पुढील पिढय़ांमध्ये मानसिक आरोग्य योग्य ठेवण्याबाबत हे संशोधन अधिक महत्त्वाचे ठरणार आहे , असे संशोधकांनी सांगितले . अमेरिकेच्या ओरोगॉन हेल्थ अॅण्ड सायन्स विद्यापीठाचे सहायक प्राध्यापक एलिनोर सुलिवन यांनी याबाबत माहिती दिली . महिलांनी गर्भधारणेदरम्यान अति प्रमाणात चरबीयुक्त आहार घेणे आणि पुढील पिढीमध्ये त्याचा काय परिणाम होतो , याबाबत हे संशोधन करण्यात आले . जगभरात मोठय़ा प्रमाणात निर्माण झालेल्या मानसिक आजाराचा आणि उच्च स्निग्धांश असलेला आहार गर्भधारणेदरम्यान घेतल्याने काय परिणाम होतो याबाबत हे पहिलेच संशोधन होते . हा अहवाल मातांना दोष देण्याबद्दल नाही . गर्भधारणेदरम्यान महिलांनी धोका असणारा उच्च स्निग्धांशयुक्त आहार घेऊ नये यासाठी त्यांना आवश्यक ते शिक्षण देण्याची आवश्यकता आहे . यासाठी महिलांच्या कुटुंबीयांनाही योग्य ती काळजी घेणे आवश्यक आहे . आरोग्यदायी जीवनशैली आणि योग्य आहार यामध्ये वाढ करण्यासाठी आवश्यक ती सार्वजनिक धोरणे निर्माण करणे आवश्यक असल्याचे त्यांनी सांगितले . अभ्यासासाठी ६५ महिलांचा समावेश करण्यात आला होता . यामध्ये त्यांचे दोन गट निर्माण करण्यात आले . एका गटाला उच्च स्निग्धांश असलेला आहार देण्यात आला , तर एका गटास गर्भधारणेदरम्यान नियंत्रित आहार देण्यात आला . यानंतर त्यांच्या पिढीतील मुलांची वर्तणूक , चिंता करणे आणि नैराश्य यांचा अभ्यास करण्यात आला . ज्या महिलांनी गर्भधारणेदरम्यान उच्च स्निग्धांशयुक्त आहार घेतला होता , त्यांच्या मुलांमध्ये इतर मुलांच्या तुलनेत चिंता आणि नैराश्य अधिक प्रमाणात आढळून आले .


रेडिओवर गाणी ऐकण्यात जी मजा आहे त्याची इतर कोणत्याही गोष्टीशी तुलना होऊ शकत नाही . मागच्या काही काळात तंत्रज्ञानात झालेल्या बदलामुळे रेडिओ काहीसा मागे पडला आणि सीडी , मोबाईल आणि आता ब्लूटूथच्या माध्यमातून गाणी ऐकणाऱ्यांच्या प्रमाणात वाढ झाली . पण संगीतप्रेमींनी पुन्हा एकदा रेडिओकडे वळविण्याच्या दृष्टीने ऑल इंडिया रेडिओने एक महत्त्वाचे पाऊल उचलले आहे . यासाठी ऑल इंडिया रेडिओने अॅमेझॉनसोबत हातमिळवणी केली आहे . त्यामुळे आता अॅमेझॉन एको डिव्हाईसवरही ऑल इंडिया रेडिओचे सगळे चॅनल्स ऐकता येतील . अॅमेझॉन एको हे आर्टीफिशियल इंटेलिजन्स एक असे उपकरण आहे जे व्हॉईस कमांडवर काम करते . ऑल इंडिया रेडिओचे डिरेक्टर जनरल एफ . सहरयार यांनी याबाबतची माहिती दिली . ते म्हणाले , आम्ही बदलत्या काळानुसार बदलत आहोत . काही दिवसांपूर्वी अॅमेझॉनसोबत हा करार झाला असल्याचेही त्यांनी सांगितले . या सेवेमध्ये एफ गोल्ड , एफ रेनबो , विविध भारतीसारखी १७ स्थानिक चॅनेल्स चालू शकतील . हा रेडिओ १५ क्षेत्रीय भाषांमध्ये काम करेल . याशिवाय ऑल इंडिया रेडिओच्या आणखी काही सुविधा अॅमेझॉन एकोवर मिळणार आहेत .


विराट कोहली , चेतेश्वर पुजाराचे अर्धशतक ; भारत सर्वबाद १८७ जोहान्सबर्ग - तिसऱ्या कसोटी सामन्यातही भारतीय फलंदाजांनी दक्षिण आफ्रिकेच्या वेगवान माऱ्यासमोर शरणागती पत्करली . कर्णधार विराट कोहली , चेतेश्वर पुजारा यांची अर्धशतके वगळता भारतीय डावात काहीच घडले नाही . पहिल्याच दिवशी ७७ षटकांत भारताचा डाव १८७ धावांत आटोपला . दिवसअखेर आफ्रिकेची १ बाद ६ अशी खराब सुरवात झाली . एड्रियन मार्करमला ( २ ) भुवनेश्वरने तिसऱ्या षटकात बाद केले . डीन एल्गर ( ४ ) व नाइटवॉचमन कागिसो रबाडा ( ० ) नाबाद होते . तिसऱ्या कसोटीसाठी दोन्ही संघांनी वेगवान गोलंदाजीला पसंती देत फिरकी गोलंदाजाला वगळण्याचा निर्णय घेतला . भारताने आश्विनच्या जागी भुवनेश्वर , तर दक्षिण आफ्रिकेने केशव महाराजला वगळून फेहलुकवायोला संधी दिली . भारताने दुसरा बदल करताना रोहित शर्माच्या जागी अजिंक्य रहाणेला अपेक्षित पसंती दिली . नाणेफेक जिंकून कोहलीने प्रथम फलंदाजीचा निर्णय घेतला . प्रथम फलंदाजी करण्याचा निर्णय भारतासाठी चुकीचा ठरला . सलामीच्या जोडीसह मधल्या आणि तळाच्या फळीने नांगी टाकली . कोहली ( ५४ ) आणि पुजारा ( ५० ) या दोघांखेरीज भुवनेश्वर कुमार ( ३० ) या तिघांनाच दोन आकडी मजल मारता आली . दक्षिण आफ्रिकेकडून फिलॅंडर , मॉर्केल , फेहलुकवायो यांनी प्रत्येकी दोन तर रबाडाने तीन गडी बाद केले . भारताची लोकेश राहुल आणि मुरली विजय ही सलामीची जोडी पुन्हा एकदा अपयशी ठरली . व्हर्नान फिलॅंडरच्या स्विंगने सलामीच्या जोडीची झोप उडवली . इतकेच नाही , तर दुसऱ्या क्रमांकावर खेळायला आलेल्या चेतेश्वर पुजाराला देखील फिलॅंडरच्या स्विंगचा अंदाज येत नव्हता . पुजाराने यातून स्वतःला सावरले . पण , त्यापूर्वी राहुलला ते जमले नाही . रबाडाने मुरली विजयला बाद केले . दक्षिण आफ्रिकेच्या गोलंदाजीतील अचूकता भन्नाट होती . पुजाराला खाते उघडण्यासाठी ५४ चेंडूंचा सामना करावा लागला . कोहली मात्र विश्वासाने खेळत होता . ही जोडी जमली खरी , पण त्यांना पंचांच्या निर्णयाची देखील साथ मिळाली . दोघेही एकेकदा पायचीत होते . ‘रिव्ह्यू’मध्ये ते स्पष्ट दिसले . मात्र , दोन्ही वेळी तिसऱ्या पंचांनी मैदानावरील पंचांचा निर्णय कायम ठेवल्यामुळे पुजारा , कोहली सुदैवी ठरले . कमालीच्या संथपणाने पुजारा - कोहली यांनी दक्षिण आफ्रिकेच्या गोलंदाजीचा सामना केला . या जोडीने चांगला तग धरला होता . खाते उघडल्यानंतरही पुजाराने धोका पत्करला नाही . पुजारा - कोहली जोडीने तिसऱ्या विकेटसाठी ८४ धावांची भागीदारी केली . दुसरे सत्रदेखील ही जोडी खेळून काढणार असेच वाटत असताना चहापानापूर्वी काही काळ आधी भारताला दोन धक्के बसले . रबाडाला चौकार मारून अर्धशतक पूर्ण करणारा कोहली त्यानंतर एन्गिडीच्या गोलंदाजीवर बाद झाला . अनेक चर्चेनंतर संधी मिळाल्यावर रहाणेचेही पुनरागमन अपयशी ठरले . मॉर्केलने त्याला पायचीत केले . चहापानाला खेळ थांबला तेव्हा पुजारा १४५ चेंडूंत २७ धावांवर खेळत होता . संक्षिप्त धावफलक - भारत सर्वबाद १८७ ( चेतेश्वर पुजारा ५० - १७९ चेंडू ८ चौकार , विराट कोहली ५४ - १०६ चेंडू , ९ चौकार , भुवनेश्वर कुमार ३० , रबाडा ३ - ३९ , फिलँडर २ - ३६ , मॉर्केल २ - ४७ , फेहलुकवायो २ - २५ ) दक्षिण आफ्रिका : पहिला डाव : १ बाद ६


अवकाशात अंतराळयानातून प्रवास करत असताना अनेक लहानमोठ्या गोष्टींची काळजी घ्यावी लागते . यामध्ये थोडी जरी गडबड झाली तरी ते धोक्याचे ठरु शकते . काही वर्षांपूर्वी अवकाशमोहिमेवर गेलेल्या अंतराळवीरांनी आपल्या मोहिमेदरम्यान ब्रेड खाल्ला . गुरुत्वाकर्षण शक्ती कमी असल्याने ब्रेडमधील लहानलहान कण अंतराळायानात सगळीकडे पसरले . त्यामुळे आपातकालीन परिस्थिती निर्माण झाली . त्यावेळी ब्रेडचे लहान - लहान कण अंतराळवीरांच्या डोळ्यात आणि इलेक्ट्रिक पॅनेलमध्ये गेले होते . त्यामुळे मोहिम धोकादायक ठरण्याची शक्यता निर्माण झाली होती . अशाप्रकारे डोळ्यात कण गेल्याने ते आरोग्यासाठी धोकादायक होऊ शकते . तसेच तांत्रिक गोष्टीत ब्रेडमुळे अडथळा निर्माण झाल्यास मोहिमेत अपघात होण्याची शक्यता निर्माण होऊ शकते . मात्र , आता यावर उपाय सापडला असून , इंटरनॅशनल स्पेस स्टेशनमधील अंतराळवीर आता त्यांच्या प्रवासादरम्यान सॅंडविचचा आस्वाद घेऊ शकणार आहेत . बेक इन स्पेस या जर्मन कंपनीने नवीन ओव्हन आणि मिक्सर तयार केला आहे . यामुळे अंतराळात ब्रेड खाणे शक्य होणार आहे . ताज्या ब्रेडच्या वास आनंद देणारा आणि मानसिकरित्या गुंतलेला विषय असतो . आमच्या या प्रकल्पाचे ध्येय अंतराळात ताजा ब्रेड बनविणे हे आहे . इंटरनॅशनल स्पेस स्टेशनच्या माध्यमातून कमी गुरुत्वाकर्षण शक्ती असणारे ब्रेड बनवायचे ध्येय आहेत . यामध्य़े आपल्याला पाहिजे तसे कडक मऊ ब्रेड बनविता येणे शक्य होणार आहे . यामध्ये ब्रेड बनविण्याचे ओव्हनचे तापमान , त्याची गुणवत्ता तपासली जाणार आहे . त्यामुळे अंतराळयानात ब्रेड बनविण्याची कल्पना अंतराळवीरांसाठी नक्कीच आनंदाची बाब आहे . एप्रिल २०१८ मध्ये हे तंत्रज्ञान वापरले जाणार असल्याची युरोपीय स्पेस एजन्सीच्या इंटरनॅशनल स्पेस स्टेशन मिशनमध्ये हा प्रयोग केला जाणार आहे . असे कंपनीने लंडनमध्ये मागील आठवड्यात घेतलेल्या परिषदेत जाहीर केले .


रिओतील वातावरणाशी जुळवून घेणे आणि सामन्यादरम्यान योग्यवेळी डावपेच बदलणे माझ्यासाठी महत्त्वाचे असल्याचे मत बॅडमिंटनपटू पी . व्ही . सिंधूने व्यक्त केले . जागतिक अजिंक्यपद स्पर्धेतील दोन पदकांच्या बरोबरीने ऑलिम्पिक पदक पटकावण्यासाठी सिंधू प्रयत्नशील आहे . ‘वातावरणाशी जुळवून घेण्यासाठी आम्ही रिओला लवकर रवाना होणार आहोत . आम्ही रिओत कधीही खेळलेलो नाही . आम्ही तिथे आठवडाभर सराव करू . हा टप्पा आमच्यासाठी महत्त्वपूर्ण असेल , ’ असे सिंधूने सांगितले . महिला एकेरीतील तीव्र स्पर्धेबाबत विचारले असता सिंधू म्हणाली , ‘कोणताही विशिष्ट खेळाडू जेतेपदाचा दावेदार नाही . कोणीही कोणालाही नमवू शकते . सामन्याच्या दिवशी सर्वोत्तम प्रदर्शन केले तर विजय मिळवू शकतो . अव्वल दहामधील सर्वच खेळाडूंना मी नमवले आहे . अधिकाधिक सामन्यांसह शक्तिस्थाने आणि उणिवा प्रतिस्पध्र्याना माहिती होतात . त्यांच्याही खेळातील त्रुटी स्पष्ट होतात . त्यामुळे सामन्यात मोक्याच्या क्षणी डावपेच बदलणे आवश्यक आहे . ’ मकाऊ स्पर्धेच्या जेतेपदावर तीनवेळा कब्जा करणाऱ्या सिंधूची ही पहिलीच ऑलिम्पिकवारी असणार आहे . ऑलिम्पिकमध्ये खेळण्याच्या अनुभवाविषयी विचारले असता सिंधू म्हणाली , ‘ऑलिम्पिक स्पर्धेत खेळणे प्रत्येक खेळाडूचे स्वप्न असते . प्रत्येक सामन्यात मातब्बर खेळाडूचा सामना करावा लागतो . अनुभवी खेळाडूही चुकू शकतात . छोटीशी चूक महागात पडू शकते . अनुभव निर्णायक ठरतो . मात्र नशिबाची साथ मिळणेही आवश्यक आहे . यंदा मी बहुतांशी स्पर्धामध्ये खेळले आहे . माझ्या कामगिरीत सातत्य राहिलेले नाही . प्रत्येक खेळाडूची शैली वेगळी असते . ऑलिम्पिकसारख्या सर्वोच्च स्पर्धेत खेळण्याचा अनुभव अनोखा असेल . ’ ती पुढे म्हणाली , ‘दडपण कायमच असते . पण दडपणाने खचून जाण्याचे काहीच कारण नाही . क्रीडापटूंना त्याची सवय होते . वेळापत्रक खडतर आहे . ताइ झ्यू यिंग आणि यिहान वांग तुल्यबळ खेळाडू आहेत’ .


गेल्या हंगामात पदार्पण करत गुजरात लायन्स संघाने गुणतालिकेत अव्वल स्थान पटकावले होते ; पण बाद फेरीत मात्र त्यांच्याकडून अपेक्षित कामगिरी पाहायला मिळाली नव्हती . गेल्या वर्षीसारखीच या मोसमाचीही सुरुवात विजयाने करण्यासाठी सुरेश रैनाच्या नेतृत्वाखालील गुजरातचा संघ सज्ज आहे . त्यांच्यापुढे सलामीच्या लढतीत आव्हान असेल ते कोलकाता नाइट रायडर्सचे . मागील वर्षी गुजरातने कोलकाताला दोन्ही सामन्यांमध्ये पराभूत केले होते . या मोसमातही त्यांच्याकडून अशीच कामगिरी होते का , हे पाहणे उत्सुकतेचे असेल . गुजरातच्या संघात रैनासह आरोन फिंच , ब्रेंडन मॅक्क्युलम आणि ड्वेन स्मिथसारखे नावाजलेले फलंदाज आहेत . जेसन रॉय आणि दिनेश कार्तिक हे दोघेही चांगल्या फॉर्मात आहेत . या संघाची सर्वात जमेची बाजू म्हणजे रवींद्र जडेजा आणि ड्वेन ब्राव्होसारखे अव्वल दर्जाचे अष्टपैलू खेळाडू आहेत . एकंदरीत गुजरातचा संघ चांगलाच समतोल आहे . कोलकाताच्या संघात अनुभवी व युवा खेळाडूंचा चांगला समन्वय पाहायला मिळतो . कर्णधार गौतम गंभीर , रॉबिन उथप्पा आणि युसूफ पठाण यांच्यासारखे अनुभवी खेळाडू कोलकाताच्या संघात आहेत . सुनील नरिनसारखा अव्वल फिरकीपटू आहे . आयसीसी क्रमवारीतील अष्टपैलूंमध्ये अव्वल स्थानावर असलेला बांगलादेशचा शकिब अल हसन हा संघाकडे सर्वात उपयुक्त खेळाडू आहे . ट्रेंट बोल्ट आणि उमेश यादव ही वेगवान गोलंदाजांची जोडगोळी प्रतिस्पध्र्याना धडकी भरवू शकते . संघ


ऑफिसमध्ये एकाच जागेवर बसून काम करावे लागत असल्यामुळे सध्या अनेकांना आरोग्याच्या समस्यांना तोंड द्यावे लागते . यापैकी पोटाचा वाढता घेर किंवा स्थूलपणा हा अनेकांसाठी चिंतेचा विषय आहे . पुरूष आणि महिला दोघांनाही या समस्येचा सामना करावा लागतो . त्यामुळे बहुतांश लोक यावर काय उपाय करता येईल , याच्या शोधात असतात . पोटाचा घेर कमी करायचा असल्यास योग्य डाएट आणि व्यायाम आवश्यक असतो . रोजच्या धावपळीत या व्यायामालाही वेळ नाही अशी अनेकांची तक्रार असते . अशावेळी घरच्या घरी किंवा ऑफीसमध्ये थोडा वेळ काढून खुर्चीत बसून काही व्यायामप्रकार करता येतात . पाहूयात काय आहेत हे व्यायामप्रकार… चेअर रनिंग हा व्यायमप्रकार पोटावरची चरबी कमी कऱण्यासाठी अतिशय उपयुक्त असतो . खुर्चीत बसून पाय समोरच्या दिशेने ताणा . गुडघ्यातून उजवा पाय वर घ्या आणि डावा खांदा उजव्या गुडघ्यापाशी नेण्याचा प्रयत्न करा . त्यामुळे पोटाला ताण पडेल आणि पोटावरील चरबी कमी होण्यास मदत होईल . चेअर स्क्वाटस तुम्ही बसत असलेल्या खुर्चीच्या समोर उभे राहा . त्यानंतर तुम्ही खुर्चीवर बसता त्याप्रमाणे स्थिती घ्या . खुर्चीत खाली बसल्यासारखे करा . हात जमिनीला समांतर राहू द्या . पुन्हा उठा आणि पुन्हा बसल्यासारखे करा . असे किमान १५ वेळा केल्यास पोटाला चांगला व्यायाम होईल आणि तुमच्या पोटाचा घेर कमी होण्यास मदत होईल . चेअर क्रंचेस खुर्चीच्या टोकावर बसा . हात खुर्चीला धरुन ठेवा . पाय गुडघ्यातून जास्तीत जास्त वर आणण्याचा प्रयत्न करा . सुरुवातीला एक एक पाय वर आणा . नंतर दोन्ही पाय वर आणण्याचा प्रयत्न करा . ट्विस्ट पोटावरील चरबी कमी होण्यासाठी हा अतिशय महत्त्वाचा व्यायामप्रकार आहे . खुर्चीत बसल्यावर हात डोक्याच्या मागच्या बाजूला न्या . त्यानंतर उजव्या हाताचे कोपर डाव्या पायाच्या वर आणलेल्या गुडघ्याला लावण्याचा प्रयत्न करा . असेच दुसऱ्या बाजूने करा . हा व्यायामप्रकार १० वेळा ३ सेटसमध्ये करा . त्याचा नक्कीच फायदा होईल .


तुम्ही २० ते ३७ वयोगटातले आहात का ? मग तुम्ही तुम्ही तुमच्या बाॅसपेक्षा कितीतरी जास्त , म्हणजे साॅल्लिड जास्त काम करत आहात . तुमच्या सगळ्यांच्या मनात असलेल्या भावनांना याच वयोगटातल्या जवळजवळ सगळ्या प्रोफेशनल्सनी दुजोरा दिलाय . १९८० ते २००० या काळाच जन्माला आलेल्या पिढीला ‘मिलेनिअल्स’ म्हणतात . या वीस वर्षात जन्माला आलेली जवळजवळ सगळी ‘बाळं’ आज प्रोफेशनल लाईफमध्ये स्थिरस्थावर झाली आहेत . या मिलेनिअल्सच्या केलेल्या सर्व्हेमध्ये ८० टक्के लोकांनी ते त्यांच्या बाॅसपेक्षा कितीतरी जास्त काम करतात असं मत नोंदवलं . या वयोगटातले अनेकजण त्यांच्या आॅफिसमध्ये १२ तासांपेक्षा जास्त वेळ थांबत काम करतात . त्यातही २१ ते २४ या वयोगटामधले प्रोफेशनल्स अशा प्रकारची मेहनत बाकीच्यांच्या तुलनेत जास्त करतात . दिल्लीमधल्या ‘टॅलेंटएज’ एज्युटेक फर्मने केलेल्या या सर्व्हेमध्ये ही बाब समोर आली आहे . या फर्मने दिल्लासोबतच आठ भारतीय महानगरांमधल्या काॅर्पोरेट क्षेत्रात काम करणाऱ्या मिलेनिअल्ससोबत चर्चा करत त्यांचं मत जाणून घेतलं . यापैकी अनेकजणांनी आपण जेवढी मेहनत करतो त्यामानाने आपल्याला पगार मिळत नसल्याची खंत व्यक्त केली . वाचा - वार्धक्याला दूर ठेवणारे औषध तयार करणे शक्य रोज १२ तास काम करण्यामुळे कर्मचाऱ्याच्या कामावर कमालीचा नकारात्मक परिणाम होत असल्याचं अनेक सर्व्हेंमधून समोर आलं आहे . पण असं असतानाही एवढे तास काम अनेक कर्मचाऱ्यांकडून केलं जातं . कामाच्या तासांबरोबर कामाची गुणवत्ता राखणं हे महत्त्वाचं आव्हान या सगळ्यांपुढे आहे . तसंच एवढा जास्त वेळ काम केल्यानंतर होणाऱ्या इतर त्रासांपासूनही या कर्मचाऱ्यांना स्वतःचं रक्षण करावं लागतं . त्यांच्या आरोग्यावर परिणाम होतोच . पण त्याचप्रमाणे त्यांचं पर्सनल लाईफ , सोशल लाईफ यावरही होणारा परिणामांनाही त्यांना सामोरं जावं लागतं .


रंगभूमी म्हणजे एक वेगळंच जग . इथे एकदा का चेहऱ्याला रंग लागला की तो माणूस स्वतःचा राहत नाही . तो समोर बसलेल्या रसिकांचा होऊन जातो . रंगभूमीची झिंग एकदा का चढली की ती आजन्म त्या व्यक्तीसोबतच असते . रंगभूमीच्या जगात तुम्ही विविध अनुभव घेत समृद्ध होत असता . अशा या रंगभूमीविषयीचे कलाकारांचे अनुभव आपण या सदरातून अनुभवले . आतापर्यंत अनेकांनी आपल्या कष्टाने आणि एकनिष्ठेने मराठी रंगभूमी गाजवली . जेवढं नितातं प्रेम कलाकारांनी या रंगभूमीवर केलं , तेवढंच प्रेम रंगभूमीनेही त्यांना दिलं . अनेक वर्षांनंतर ‘एकच प्याला ? ’ या नाटकातून रसिकांच्या भेटीला आलेला अभिनेता सुशांत शेलारने त्याचे रंगभूमीवरचे अनुभव ‘लोकसत्ता ऑनलाइन’कडे शेअर केले . माझ्यासाठी रंगभूमी म्हणजे माझा आत्माच आहे . वयाच्या १२ व्या वर्षापासून मी रंगभूमीशी जोडलो गेलोय . खरेतर ‘देखणी बायको दुसऱ्याची’ हे माझं व्यावसायिक रंगभूमीवरचं पहिलं नाटक . गेल्या अनेक वर्षांपासून एखादं नाटक करावं अशी फार इच्छा होती पण तसं नाटक मिळालं नाही , चांगल्या नाटकांसाठी विचारणाही व्हायला हवी तेही झालं नाही . खरेतर या सगळ्या गोष्टींचा योग जुळून यावा लागतो . ‘एकच प्याला ? ’ या नाटकातून हा योग जुळून आला आणि मी हे नाटक घेऊन प्रेक्षकांसमोर आलो . रंगभूमीवर काम करणं हे जिवंत असण्याची निशाणी आहे . वेगवेगळ्या ठिकाणी प्रयोग करणं , तिथले प्रेक्षक वेगळे , त्यांच्या प्रतिक्रिया वेगळ्या या सगळ्यातून एक कलाकार म्हणून तुम्ही घडत जातात . प्रयोगावेळची प्रत्येक गोष्ट ही त्या त्या वेळेची साक्ष देऊन जाते . एका ठिकाणी झालेला प्रयोग जसाच्या तसा दुसऱ्या ठिकाणी होतोच असं नाही . प्रत्येक वेळा त्यात काही ना काही बदल होतच असतो . रंगभूमीची ओळखच ती आहे की ती तुम्हाला सतत नवीन शिकण्याची संधी देते , स्वतःमध्ये सुधारणा करण्याची संधी देते . एक कलाकार म्हणून जीवंतपणा अनुभवायला मिळणं फार आवश्यक आहे . आचार्य अत्रे यांनी लिहिलेलं ‘एकच प्याला ? ’ हे नाटक जेव्हा माझ्याकडे आलं तेव्हा त्याला नाही बोलण्याचा तर प्रश्नच नव्हता . सध्याची बोली भाषा आणि तेव्हाची भाषा यात फार फरक आहे . एक कलावंत म्हणून सध्याच्या परिस्थितीत एवढी शुद्ध भाषा बोलायला मिळणं ही फार मोठी गोष्ट आहे . सध्या मालिकांमध्ये किंवा सिनेमांमध्येही शुद्ध भाषेचा उपयोग केला जात नाही . या नाटकातले संवादच इतके सुंदर आहेत की ते समजून घेऊन प्रेक्षकांसमोर सादर करणं यात वेगळीच मजा आहे . आपल्याला नाटकात काम करणं कितीही आवडणारं असलं तरी त्यासाठी पॅशनची फार आवश्यकता असते . इथे सगळेच येत नाहीत आणि आलेले सगळेच टिकतात असं नाही . कोणत्याही साधनेसारखी रंगभूमीहीसुद्धा एक साधना आहे . मुळात नाटकात काम करण्याची इच्छा शक्ती हवी . नाटकाच्या तालमीसाठी द्यावा लागणारा वेळ , त्याचे दौरे ही सर्व तारेवरची कसरत आहे . नाटकामुळे तुम्ही समृद्ध होत असला तरी जे बाहेरगावावरुन नोकरी निमित्त इथे येतात त्यांना पोटापाण्याचाही विचार करावा लागतो . मालिका करणाऱ्यांना प्रत्येकवेळी नाटकांसाठी वेळ द्यायला जमतोच असे नाही . अनेकांची नाटकात काम करण्याची इच्छाही असते . पण इतर काही अडचणींमुळे ते करु शकत नाही . म्हणूनच रंगभूमीवर काम करणं हे वाटतं तितकं सोपं नाही . ती तुम्हाला सर्व बाजूने तावून सुलाखून काढते . त्यातून तुम्ही निभावून नेलं तर मग तुम्हाला कोणीच अडवू शकत नाही . मला माझ्या लहानपणीचा एक अनुभव लख्ख आठवतो . ‘देखणी बायको दुसऱ्याची’ या नाटकाचा एकदा गोव्यात दौरा होता . तेव्हा मी १२ - १३ वर्षांचा असेन . रात्रीचा प्रयोग झाल्यावर प्रेक्षक जसे कलाकारांना भेटायला येतात तसे एक आजोबा मला भेटायला आले आणि माझ्या कामाचं कौतुक केलं . पण ते आजोबा माझं कौतुक करुन थांबले नाही तर त्यांनी मला २ रुपयांची नोट बक्षीस म्हणूनही दिले . रात्रीचा प्रयोग असल्यामुळे आम्ही जास्त पैसे आणले नव्हते . पण तुला काही तरी द्यावसं वाटलं म्हणून हे २ रुपये घे . त्यांना कदाचित आपण फक्त २ रुपये देतोय अशी खंत होती पण माझ्यासाठी तो एक अमुल्य ठेवा आहे . जेव्हा थोरा मोठ्यांकडून आपल्या कामाचं कौतुक होतं तेव्हाचे ते अनूभव शब्दात मांडण्यासारखे नसतात . माझ्या पहिल्या व्यावसायिक नाटकासाठी मिळालेलं ते बक्षिस मी आजही विसरु शकलो नाही . शब्दांकन - मधुरा नेरुरकर madhura . nerurkar @ indianexpress . com


नवी दिल्ली : वेस्ट इंडीजचा सलामीवीर ख्रिस गेलने आपल्या प्रतिमेवर डाग लावल्याचे सांगत ऑस्ट्रेलियाच्या फेअरफॅक्स मीडिया कंपनीविरुद्ध मानहानीचा दावा ठोकला होता . या प्रकरणात फेअरफॅक्स कंपनीला गेलला 3 लाख ऑस्ट्रेलियन डॉलर्सची नुकसान भरपाई द्यावी लागणार आहेत . न्यू साऊथ वेल्स सर्वोच्च न्यायलयाचे न्यायाधीश लुसी मॅक्कलम यांनी हे आदेश दिले आहेत . फेअरफॅक्स मीडिया कंपनीने 2015ची विश्वकरंडक स्पर्धा सुरु असताना सिडनी येथील सामन्यात मसाज थेरेपिस्टसमोर अशोभनीय कृत्य केल्याचे वृत्त प्रसिद्ध केले होते . त्यामुळे माझ्या प्रतिमेवर डाग लागला असे सांगत त्याने या कंपनीवर हा दावा ठोकला होता . मात्र , या निर्णयाविरोधात फेअरफॅक्स मीडिया कंपनी दाद मागणार आहे . फेअरफॅक्स मीडिया कंपनीने त्यांच्या वृत्तपत्रांमधून ख्रिस गेलवर अशोभनीय वर्तन केल्याचा आरोप करण्यात आला होता . या प्रकरणात ऑक्टोबर 2017 मध्ये चार सदस्यीय ज्युरींनी गेलच्या बाजूने निर्णय दिला होता . त्यानंतर आता न्यू वेल्स सर्वोच्च न्यायालयानेही गेलच्याच बाजूने निर्णय दिला आहे .


इम्तियाज अली दिग्दर्शित चित्रपट म्हटलं की , त्याच्या चित्रपटातून विविध ठिकाणांची सफर होणार असं प्रेक्षकांच्या लगेचच लक्षात येत . अगदी ‘जब वी मेट’ या चित्रपटापासूनच इम्तियाज आणि भटकंतीचं हे समीकरण पाहायला मिळालं होतं . त्यातच आता आणखी एका चित्रपटाची वाढ झाली आहे . शाहरुख खान आणि अनुष्का शर्मा यांच्या मुख्य भूमिका असणाऱ्या ‘जब हॅरी मेट सेजल’ हा चित्रपट लवकरच प्रेक्षकांच्या भेटीला येणार असून , त्यातील आणखी एक गाणं प्रेक्षकांच्या भेटीला आलं आहे . ‘इधर काही हू मै उधर का रहा , सफर का ही था मै सफर का रहा’ , असे बोल असणारं हे गाणं फिरस्तीची आवड असणाऱ्यांसाठीच असल्याचं लक्षात येत आहे . या चित्रपटात शाहरुख टूरिस्ट गाइडच्या भूमिकेत झळकणार आहे . त्यामुळे त्याच्या पात्राची ओळख या गाण्यातून होतेय . इर्शाद कामिल यांच्या लेखणीतून साकारलेल्या या गाण्याला प्रितमने संगीतबद्ध केलंय . मुख्य म्हणजे या गाण्याच्या व्हिडिओमध्ये इर्शाद कामिल , प्रितम , इम्तियाज अली आणि शाहरुख झळकत आहेत . गाण्याची एकंदर चाल पाहता एका वेगळ्याच जगतात ते आपल्याला घेऊन जाते . त्यातही अरिजित सिंगचा आवाज असल्यामुळे त्याच्या आवाजाची जादू पुन्हा एकदा कानसेनानांना तृप्त करणार यात शंकाच नाही . वाचा : ‘या’ अभिनेत्याची मुलगी शाहिद कपूरला मानत होती पती शाहरुखने स्वतःच हे गाणं त्याच्या ट्विटर अकाऊंटवरुन प्रेक्षकांसाठी सादर केलं असून , ते चांगलच चर्चेत आलं आहे . या चित्रपटातील ‘हॅरी’ म्हणजेच शाहरुखची भूमिका नेमकी कशी असेल याचा अंदाज सफर या गाण्यातून लावता येणं सहज शक्य आहे . ‘कबीरा’ , ‘सफरनामा’ या गाण्यांमागोमाग फिरस्तीवर आधारलेलं हे गाणं येत्या काळात अनेकांच्या प्लेलिस्टचा भाग झालं तर त्याचं आश्चर्य वाटण्याचं कारण नाही . कारण सध्या फिरणं , भटकणं आणि आयुष्याचा मनमुराद आनंद लुटणंच ट्रेंडमध्ये आहे .


पॅरिस : रिऍलिटी टीव्हीची स्टार किम कर्दाशियन वेस्ट हिला लुटणाऱ्या 16 जणांना फ्रान्समधील पोलिसांनी अटक केली आहे , अशी माहिती पोलिस सूत्रांनी दिली . मागील वर्षी पॅरिसमधील एका हॉटेलमध्ये बंदुकीचा धाक दाखवून किम हिला लुटले होते . पोलिसांनी पॅरिसमध्ये छापासत्र सुरू केले असून , मोठ्या प्रमाणात पैसे आणि कागदपत्रे जप्त केली आहेत . मागील वर्षी ऑक्टोबरमध्ये पॅरिसमधील अलिशान हॉटेलमध्ये चोरट्यांनी बंदुकीचा धाक दाखवून किमचे हात बांधून तिला स्वच्छतागृहात कोंडले होते . त्यानंतर किम हिचे सुमारे 95 लाख डॉलर म्हणजे तब्बल 65 कोटी रुपये किमतीचे दागिने चोरट्यांनी लंपास केले होते . घटनास्थळी आढळलेल्या DNA नमुन्यांच्या आधारे पोलिसांनी तपास केला असता हा DNA एका दरोडेखोराचा असल्याचे समोर आले होते . त्यानंतर पोलिसांनी छापे सत्र सुरू केले असल्याचे सांगण्यात आले . फ्रेंच पोलिसांनी सोमवारी सकाळी अटक केलेल्यांमधील एकाचे वय 72 वर्षे आहे , तर इतरांपैकी 40,50 आणि 60 वयाचे लोक आहेत . यावरून हे सराईत गुन्हेगार आहेत असे दिसते . अटक करण्यात आलेल्यांमध्ये किम हिला लुटणारे आहेत का हे खात्रीशीररीत्या फ्रेंच अधिकाऱ्यांनी सांगितले नाही .


ज्येष्ठ अभिनेते डॉ . मोहन आगाशे यांचे मत नागपूर : गल्लाभरू चित्रपट मानसिक आजारांविषयी चुकीचा संदेश देत असल्याने या समस्येकडे पाहण्याचा दृष्टिकोन कलुषित झालाय . मानवी भावना समृद्ध करणारे चित्रपट दुर्मिळ होत आहे . मोबाईलमध्ये कॅमेरा आला असला तरी इमेज , साऊंडची भाषा अनुभवातून समृद्ध होते . तीच हरवत असल्याचे मत ज्येष्ठ अभिनेते मोहन आगाशे यांनी व्यक्त केले . जागतिक मेंदू दिनाच्या निमित्ताने रविवारी इंडियन अकादमी ऑफ न्यूरॉलॉजी , नागपूर न्युरो सोसायटी , सायकॅट्रिक सोसायटी व ऑरेंजसिटी कल्चरल फाऊं डेशनने आयोजित कार्यक्रमात ते पत्रकारांशी बोलत होते . डॉ . आगाशे निर्मित ‘अस्तू’ हा चित्रपट प्रदर्शित करण्यात आला . डॉ . आगाशे म्हणाले की , समाजात लहानपणापासून आपल्या मनावर बिंबवले आहे , की चित्रपट हे करमणुकीचे माध्यम आहे . चित्रपटातील संवाद , त्यातील दृश्यामुळे नकळत आपण आपली मते बनवतो . त्या मतांवरच आपला दृष्टिकोन ठरतो . जर चित्रपटातून चुकीची माहिती दाखवली गेली तर चुकीचे मत तयार होण्याची शक्यता आहे . मानवी भावना समृद्ध करणारा सिनेमा दुर्मिळ होतोय . मोबाईलमध्ये कॅमेरा आला असला तरी इमेज आणि साऊंडची भाषा अनुभवातून समृद्ध होते . तीच हरवत असल्याचे निरीक्षणही त्यांनी नोंदवले . पैशाने सर्व मिळते ही भाबडी समजूत आजची शिक्षण व्यवस्था अक्षर लिहायला , वाचायला शिकवते , पण एखाद्या बाबीकडे पाहण्याची दृष्टी , विचार करण्याची प्रगल्भता देत नाही . डोळे , कान , नाक , त्वचा , मन , बुद्धी ही संवेदनेची सेंसर्स त्यामुळे बधिर होत आहेत . त्यामुळे आपल्या घरात डोकावून पाहण्यासाठी कोणालाच वेळ नाही . सध्याची शिक्षण व्यवस्था ही केवळ डिग्री मिळणारे कारखाने झाल्याचे दिसते . पैशाने सगळे काही विकत घेता येते , अशी आपली भाबडी समजूत झाली आहे , असे मत डॉ . मोहन आगाशे यांनी व्यक्त केले .


बॉलिवूड अभिनेत्री ऐश्वर्या राय बच्चन कोणत्या कारणांमुळे चर्चेत येऊ शकते काही सांगता येत नाही . कधी व्यावसायिक कारणांमुळे तर कधी खासगी आयुष्यामुळेही तिच्या नावाची चर्चा होतच असते . आता तुम्हाला वाटत असेल की बच्चन कुटुंबियांशी निगडीत नवीन गोष्ट असेल पण तसे नाहीये . यावेळी ऐश्वर्याचं नाव एका वेगळ्याच प्रकरणात गुंतलं गेलं आहे . आंध्रप्रदेशमधील २९ वर्षीय मुलाने ऐश्वर्या राय त्याची आई असल्याचा दावा केला आहे . एका इंग्रजी वृत्तपत्राला दिलेल्या वृत्तानुसार , विशाखापट्टनम येथे राहणाऱ्या संगीत कुमारने ऐश्वर्या त्याची आई असल्याचे म्हटले आहे . आयईएफमार्फत १९८८ मध्ये लंडनमध्ये त्याचा जन्म झाला . त्यानंतर पुढील दोन वर्ष ऐश्वर्याचे पालक वृंदा राय आणि कृष्णाराज राय यांनीच त्याचे पालन - पोषण केले . यानंतर संगीतचे वडील आदिवेलू रेड्डी यांनी त्याला विशाखापट्टनम येथे आणले . यानंतर तो रेड्डी कुटुंबियांसोबतच राहतो . संगीत म्हणाला की , ‘माझ्या आईने २००७ मध्ये अभिषेकशी लग्न केले . सध्या ती वेगळी राहत आहे , त्यामुळे तिने माझ्यासोबत मंगळुरूमध्ये राहावं अशी माझी इच्छा आहे . गेली २७ वर्ष मी माझ्या कुटुंबापासून दूर आहे . मला आईची फार आठवण येते . मला पुन्हा विशाखापट्टणमला जायचं नाहीये . आईचा मोबाइल नंबर तरी मिळावा अशी माझी अपेक्षा आहे . ’ संगीत हा ऐश्वर्याचाच मुलगा आहे हे सिद्ध करणारा एकही पुरावा त्याच्याकडे नाही . याबद्दल खुलासा देताना तो म्हणाला की , ‘माझ्या नातेवाईकांनी सगळे कागदपत्र नष्ट केले . लहानपणी मला या गोष्टींचे योग्य ज्ञान नसल्यामुळे नक्की काय करायला हवे हे मला काहीच माहित नव्हते . पण आता मला सारं काही स्पष्ट झालं आहे . आई अभिषेकपासून दूर झाली असल्यामुळे तिने माझ्यासोबत राहावे एवढीच माझी इच्छा आहे . ’ गेल्या अनेक वर्षांपासून धनुषचे पालक कोण यावर न्यायालयात खटला सुरू असताना आता ऐश्वर्याचे नवे प्रकरण किती पुढे जाईल हेच कळत नाही .


उन्हाळा सुरू झाला की बाजारात द्राक्ष , कलिंगड , टरबूज दिसायला लागतात , हे सर्व बघूनच डोळ्यांना थंडावा मिळतो . जसे जसे ऊन वाढायला लागते तसे थंड सरबत , इतर पेयं प्यावीशी वाटतात . मग घरात विकतची सरबतं , क्रश आणून ठेवले जाते . उत्साही गृहिणी घरातच वेगवेगळी सरबतं करून बघतात . उन्हातून आल्यावर थंडगार सरबत किंवा इतर काही प्यायला मिळाले तर स्वर्गसुखच . घरच्या घरी बरेच प्रकार करता येतात , जे ऊर्जा देणारे उत्साह वाढवणारे असतात . अशीच काही पेयं आपण पाहू या . मँगो क्रीमी कॉकटेल साहित्य : हापूस आंब्याच्या फोडी – दोन वाटय़ा प्लेन व्हॅनिला आइस्क्रीम – चार स्कूप व्हीपिंग क्रीम – दोन वाटय़ा काजू , काळ्या मनुका , बदाम , अंजिराचे तुकडे – एक वाटी मँगो जेली – अर्धी वाटी आंब्याचा रस – अर्धी वाटी कृती : एका उंच ग्लासमध्ये पाव वाटी आंब्याचा रस घाला . त्यावर व्हीपिंग क्रीम व्हीप करून घाला . आंब्याच्या फोडी ड्रायफ्रुट्सचे तुकडे घाला , त्यावर आइस्क्रीमचा स्कूप घाला . त्यावर मँगो जेली घाला . व्हीपिंग क्रीम व आइस्क्रीम घाला , परत आंब्याच्या फोडी घाला . या पद्धतीने ग्लास भरून सजवून सव्र्ह करा . ऑरेंज सरप्राइज मॉकटेल साहित्य : ऑरेंज ज्यूस – चार टेबल स्पून रोज सिरप – एक टेबल स्पून लिंबाचा रस – एक टी . स्पून बर्फाचे क्यूब – चार मीठ – चवीनुसार सोडावॉटर – गरजेनुसार कृती : एका उंच ग्लासामध्ये बर्फाचे क्यूब घाला त्यावर ऑरेंज ज्यूस घाला , त्यावर रोज सिरप घाला , त्यावर लिंबाचा रस , मीठ घाला , . सोडावॉटर सावकाश घाला . स्ट्रॉने स्टर करा आणि सव्र्ह करा . कच्च्या कैरीचे सरबत साहित्य : कैरी – एक साखर – दीड वाटी वेलदोडय़ाची पावडर – दोन टी . स्पून सुंठ पावडर – एक टी . स्पून मीठ – चवीनुसार बर्फ – आवडीनुसार कृती : साल काढून कैरी किसून घ्या . मिक्सरच्या भांडय़ात घ्या , त्यात साखर , मीठ गरजेनुसार पाणी घालून वाटून घ्या . हे मिश्रण एका भांडय़ात घ्या . त्यात गार पाणी , वेलदोडय़ाची पावडर , सुंठ पावडर , बर्फ घालून छान मिक्स करा . ग्लासमध्ये ओतून सव्र्ह करा . तयार केलेलं सरबत गाळून घेतलं तरी चालेल . ब्लू हेवन मॉकटेल साहित्य : ब्लू करकोवा सिरप – चार टेबल स्पून लिंबूरस – एक टी . स्पून बर्फाचे क्यूब्ज झ्र् आठ थंडगार पाणी – अर्धा ग्लास बारीक किसलेला बर्फ – आवडीनुसार मीठ – पाव टी . स्पून सोडावॉटर – गरजेनुसार दोन चेरी , लिंबाच्या स्लाइस – सजावटीसाठी कृती : उंच मॉकटेलचा ग्लास घ्या , त्यात बर्फाचे क्यूब्ज घाला , त्यावर ब्लू करकोवा दोन टेबलस्पून घाला , त्यावर मीठ , लिंबाचा रस घाला , ग्लास तिरका करून त्यात पाणी घाला . सोडावॉटर घाला , वरून किसलेला बर्फ घाला . ग्लासला चेरी आणि लिंबाची स्लाइस लावून सजवा . स्ट्रॉसोबत सव्र्ह करा . * ब्लू कलरचे हे मॉकटेल खूप छान दिसते ; डोळ्यांना थंडावा देते . मोईतो मॉकटेल साहित्य : पुदिन्याची पानं – पाव वाटी बर्फ – सात ते आठ क्यूब्ज लिंबू रस – चार टी . स्पून सोडावॉटर – गरजेनुसार मीठ – चवीनुसार पिठीसाखर – चवीनुसार कृती : दोन मॉकटेलच्या ग्लासमध्ये पुदिना चिरून थोडा थोडा घाला , त्यावर बर्फाचे क्यूब्ज घाला , त्यावर लिंबूरस मीठ , साखर घालून ग्लास तिरका करून सोडावॉटर घाला , परत पुदिन्याची पानं घाला , स्ट्रॉ आणि स्टर्रने सजवून सव्र्ह करा . * ग्लासच्या कडांना रंगीत साखरेने सजवल्यास खूप छान दिसते . सौजन्य – लोकप्रभा response . lokprabha @ expressindia . com


अभिनेता रणवीर सिंग आणि दीपिका पदुकोण लवकरच लग्नाच्या बेडीत अडकणार असून त्याची तयारी सुरू झाली आहे . नोव्हेंबर महिन्याच्या २० तारखेला दीप - वीर लग्नगाठ बांधणार आहेत . लग्नासाठी दोनच महिने शिल्लक असताना आता रणवीरच्या घराच्या पुनर्रचनेचं काम हाती घेण्यात आलं आहे . ‘डेक्कन क्रॉनिकल’ने दिलेल्या वृत्तानुसार , लग्नानंतर दीपिका - रणवीर याच घरात राहायला जाणार असल्याने त्याच्या पुनर्रचनेचं काम करण्यात येत आहे . त्यामुळे पुढील आठवडाभर रणवीर मुंबईतल्या एका पंचतारांकित हॉटेलमध्ये राहणार आहे . लग्नाची तारीख ठरवण्यासाठीच रणवीर आणि दीपिकाने सर्वाधिक वेळ घेतला . आपल्या लग्नात सर्व गोष्टींचं नियोजन अगदी सुरेख पद्धतीने व्हावं असाच त्यांचा अट्टहास आहे . लग्न समारंभाला दोघांच्याही कुटुंबातले मोजकेत तीस जण उपस्थित असणार अशी माहिती आहे . दीप - वीरने आपल्या लग्नाबाबत पुरेपूर गोपनियता बाळगली असून हा सोहळा अत्यंत खासगी व्हावा असा त्यांचा प्रयत्न आहे . यासाठीच त्यांच्या लग्नसोहळ्यात पाहुण्यांना मोबाईलसुद्धा नेण्यास बंदी आहे . वाचा : करिना म्हणते , दुसऱ्या बाळाचा विचार सुरू पण . . २० नोव्हेंबर रोजी इटलीतल्या लेक कोमो या नयनरम्य ठिकाणी दीप - वीरचा विवाहसोहळा पार पडणार आहे . आयुष्यातील हे सुरेख क्षण अविस्मरणीय व्हावे आणि त्याचे खासगीपण जपले जावे , हा दोघांचाही प्रयत्न आहे .


भारतीय स्मार्टफोन बाजारपेठेत अव्वल क्रमांकावर असणाऱ्या सॅमसंग कंपनीने आपला आणखीन एक बजेट फोन बाजारात उतरवला आहे . काल रात्री सॅमसंगने गॅलेक्सी ऑन ८ हा नवीन स्मार्टफोन लॉन्च केला . हा फोन सध्या फ्लिपकार्ट आणि सॅमसंगच्या ऑफिशियल वेबसाईटवरून खरेदी करता येणार आहे . गॅलेक्सी ऑन ८ हा सॅमसंगचा सिग्नेचर इन्फीनीटी डिस्प्ले असणारा फोन असल्याचे सॅमसंग इंडियाचे उपाध्यक्ष ( ऑनलाइन विभाग ) संदीप सिंह अरोरा यांनी सांगितले . या फोनमध्ये अत्याधुनिक हार्डवेअर आणि सॉफ्टवेअर देण्यात आले असून कंपनीने फोनमध्ये दर्जेदार कॅमेरा देण्याकडे विशेष लक्ष दिल्याची माहिती अरोरा यांनी दिली . ऑन ८ मध्ये ६ इंचाचा सुपर अल्मेड इन्फीनीटी डिस्प्ले असून १६ मेगापिक्सल आणि ५ मेगापिक्सल असे दोन रेअर कॅमेरा देण्यात आले आहेत . या कॅमेरामध्ये बॅकग्राऊण्ड ब्लर शेप , पोट्रेट डॉली , पोट्रेट बॅकड्रॉप असे खास फिचर्स देण्यात आले आहेत . या फोनचा स्क्रीनचे रेशो हा १८ः५ः९ असल्याचे कंपनीने म्हणणे आहे . फोनचा आकार न वाढवा जास्तीत जास्त डिस्प्ले देण्याच्या उद्देशाने केलेल्या या बदलामुळे आधीच्या फोनपेक्षा या फोनचा डिस्प्ले १५ टक्के मोठा आहे . या फोनमध्ये ४ जीबी रॅम आणि ६४ जीबी इंटर्नल मेमरी देण्यात आली असून ती २५६ जीबीपर्यंत वाढवता येऊ शकते . हा फोन ग्राहकांना १६ हजार ९९९ रुपयांना विकत घेता येईल . २०१८ च्या पहिल्या सहा महिन्यांमध्ये जागतिक स्मार्टफोन बाजारातील एकूण टक्केवारीच्या २० टक्के भाग हा सॅमसंगचा आहे . चीनमधील हुवाई , अॅपल या कंपन्यांनाही सॅमसंगने जागतिक स्तरावर मागे टाकले आहे . काऊण्टरपॉइण्ट रिसर्चच्या मार्केट मॉनिटर सेवेने दिलेल्या अहवालानुसार हुवाईचा एकूण मार्केट शेअर १५ टक्के आहे तर अॅपलचा एकूण जागतील मार्केट शेअर ११ टक्के असल्याची माहिती समोर आली आहे . जगभरामध्ये दुसऱ्या तिमाहीत ( जानेवारी ते जून या महिन्यांमधील उत्तरार्ध ) ३६ कोटी स्मार्टफोन विकले गेल्याचे या अहवालात नमूद करण्यात आले आहे .


मोबाइल चार्जिंग करताना त्यावर बोलू नये याबद्दल हळूहळू का होईना जागृकता होत आहे . तरी इतर गॅजेट हाताळतानाही काळजी घेणे गरजेचे आहे . खास करुन रोजच्या वापरातील लॅपटॉपसारखी उपकरणे उन्हाळ्याच्या दिवसांमध्ये वापरताना जास्त सतर्क रहाणे फायद्याचे ठरते . याच पार्श्वभूमीवर घरामध्ये लॅपटॉप वापरताना कोणती काळजी घ्यावी या विषयीच्या खास टीप्स… गादी किंवा उशीवर ठेऊन वापर नको सर्वच लॅपटॉपच्या खालच्या बाजूला व्हेंटिलेटर्स असतात . लॅपटॉप जर सरळ गादी किंवा उशीसारख्या पृष्ठभागावर ठेऊन काम केल्यास त्यामधील हवा खेळती रहात नाही . म्हणजेच त्याला श्वास घेता येत नाही . यामुळे लॅपटॉप तापतो . काहीवेळेस यामुळे आग लागण्याचीही शक्यता असते . त्यामुळे गादी उशीवर लॅपटॉप ठेवून काम करणे टाळावे चार्जिंग सुरु असताना काम नको कोणत्याही डिजीटल वस्तुला चार्ज करत असताना त्याचा वापर टाळावा . लॅपटॉपवर चार्जिंग सुरु असताना काम करणे अनेक अर्थाने धोकादायक ठरू शकते . अगदी शॉक लागण्यापासून ते छोटा स्फोट होण्यापर्यंत काहीही होण्याची शक्यता नाकारता येत नाही . त्यामुळेच चार्जिंगची पीन काढल्यानंतरच लॅपटॉपचा वापर करावा . चार्जिंग करताना लॅपटॉप टेबलवर किंवा सपाट पृष्ठभागावरच ठेवावा . लॅपटॉप थेट मांडीवर नको अनेकदा घरात लॅपटॉप वापरताना आपण तो मांडीवर घेतो . अनेकदा घरात असल्याने आपण शॉर्ट कपड्यांमध्ये असतो त्यामुळे लॅपटॉपचा पृष्ठभागाचा थेट आपल्या त्वचेशी संपर्क होत असतो . बराच वेळ काम केल्याने लॅपटॉप तापतो . अशावेळेस चटका लागणे किंवा इतर शारिरिक इजा होण्याची शक्यता असते . त्यामुळे लॅपटॉप थेट मांडीवर घेण्याऐवजी खाली पाट किंवा लाकडी फळी किंवा अगदी रायटिंग पॅड ठेवणे फायद्याचे ठरते . जास्त वाकू नका लॅपटॉप वापरताना सतत मान खाली घालून काम केल्याने मानेचा किंवा पाठीचा कणा दुखण्याचा त्रास होतो . यासाठी उपाय म्हणून लॅपटॉपची स्क्रीन अॅडजेस्ट करणे किंवा टेबलवर लॅपटॉप ठेऊन काम करणार असला तर लॅपटॉप आणि तुमची बसण्याची जागा समपातळीत असेल याची काळजी घेणे . खुर्चीवर बसताना पाठीमागे उशी घेणे , खुर्ची टेबल जवळ ठेऊन ९० अंशात हात येतील अशा पद्धतीने ताठ बसून काम करणे योग्य ठरते . अंधारात वापर नको सर्व दिवे बंद करून अंधारात लॅपटॉप स्क्रीनच्या उजेडात काम करणे टाळा . लॅपटॉपमधून निघणारा प्रकाश जास्त वेळ थेट डोळ्यावर पडल्यास डोळ्यांना त्रास होऊ शकतो . मंद उजेडात किंवा पूर्ण उजेडातच लॅपटॉप वापरलेला योग्य . याशिवाय लॅपटॉपच्या आजूबाजूला खाण्यापिण्याचे पदार्थ न ठेवणे , लॅपटॉपला अॅडिश्नल कि बोर्ड किंवा माऊस लावून तो डेक्सटॉप पीसीसारखा वापरणे , चार्जींगवरून काढताना डायरेक्ट वायर न खेचता योग्य पद्धतीने ती काढणे , जास्त वेळ काम करत असल्याचे लॅपटॉप स्क्रीनमुळे डोळ्यांना त्रास होणार नाही याची काळजी घेणे यासारख्या गोष्टीं करून लॅपटॉपचा वापर आरोग्यासाठी घात होणार नाही याबद्दल सतर्क राहणे फायद्याचे ठरते .


भारतीय बाजारपेठ खूप मोठी आहे , आणि या बाजारापेठेत ग्राहकांचे स्वस्त , सुंदर , टिकाऊ वस्तूंना जास्त प्राधान्य असते हे वेगळे सांगायला नको आणि हेच ओळखून ‘शिओमी’ कंपनीने आपले नवे स्मार्ट फोन भारतीय बाजारपेठेत लाँच केले आहेत . गेल्या दोन आठवड्यापासून शिओमीचा ‘रेडमी नोट फोर’ दोन ऑनलाइन पोर्टलवर विक्रिसाठी उपलब्ध झाला आहे . आता शिओमी पुढच्या महिन्यात आणखी एक स्मार्ट फोन घेऊन येणार असल्याची चर्चा आहे . शिओमीचा Mi 6 हा या एप्रिलपर्यंत बाजारात येणार आहे . जाणून घ्या ‘रेडमी नोट फोर’ची वैशिष्ट्ये १६ एप्रिलला हा फोन लाँच होणार असल्याचे समजते आहे . यात ५ . ५ इंचांचा फुल एचडी डिस्प्ले २ . ५ डी कर्व्ह ग्लास बसवण्यात आला आहे . १९ मेगापिक्सेल रिअर कॅमेरा आणि स्लो मोशनमध्ये व्हिडिओ रेकॉर्डिंगचे फिचर्स यात असणार आहे . शिओमीने यात स्नॅपड्रॅगॉनचा ८३५ ऑक्टा कोर प्रोसेसर बसवला असून ४००० एमएएचची बॅटरी देण्यात आली आहे . ३२ जीबी , ६४ जीबी आणि १२८ जीबी अशा तीन प्रकरात हा फोन उपलब्ध असणार आहे . या फोनची किंमत २० ते २५ हजारांच्या आसपास असल्याची शक्यता वर्तवली जात आहे . नया है यह ! ‘मोटो एम सीरिज’ ‘रेडमी नोट थ्री’च्या यशानंतर शिओमीने ‘रेडमी नोट फोर’लाँच केला होता त्यालाही ग्राहकांकाडून चांगला प्रतिसाद मिळताना दिसत आहे . काही दिवसांपूर्वी लाँच केलेल्या या फोनची किंमत १० ते १२ हजारांच्या आसपास होती . भारतीय बाजारपेठेत या वर्षी सुमारे ७० लाख हँडसेटची विक्री करण्याचा शिओमीचा मानस आहे . सध्या शिओमीचे भारतीय मोबाईल मार्केटमधलं स्थान हे दुस - या क्रमांकावर आहे . नया है यह ! : झेन सिनेमॅक्स फोर जी


चित्रपटसृष्टीमध्ये आजच्या घडीलाही अभिनेत्रीला दुय्यम दर्जा दिला जातो . या क्षेत्रातील महिलांच्या यशाबद्दल अनेक लेख लिहिले जात आहेत , समानतेच्या गोष्टी केल्या जातात , मात्र या क्षेत्रातील महिलांच्या परिस्थितीमध्ये कोणताच बदल झाल्याचे जाणवत नाही , असे त्या म्हणाल्या . चित्रपटसृष्टीतील लैंगिक भेदभावासंदर्भात बोलताना त्यांनी स्वतःला आलेला अनुभव देखील सांगितला . एका मल्याळम दिग्दर्शकाने चित्रपटावेळी माझ्याशी असभ्य वर्तन केले होते . त्याने मला अस्वस्थ करुन सोडणारा प्रस्ताव दिला . पण मी त्याला साफ नकार दिला . मी नकार दिल्यामुळे तो दिग्दर्शक माझ्यावर चांगलाच भडकला . मी दिलेल्या नकारामुळे त्यावेळी चित्रित करत असणाऱ्या चित्रपटातील एकच सीन तो माझ्याकडून किमान २५ वेळा करुन घ्यायचा . मल्याळम आणि तामिळ चित्रपटातील या दिग्दर्शकाचे त्यांनी नाव सांगितले नाही . मात्र अशी खूप लोक आजही चित्रपटसृष्टीत आहेत , असे सांगत त्यांनी लिंगभेद आणि शोषणावर ठाम मत मांडले . अभिनयाच्या क्षेत्रातील लिंगभेदाची भावना हळूहळू बदलत असल्याचा सूर चित्रपटसृष्टीतून ऐकायला येत असताना मल्याळम अभिनेत्री आणि दिग्दर्शिकेने केलेला खुलासा हा चित्रपटसृष्टीतील लिंगभेदावर प्रश्नचिन्ह निर्माण करणारा असाच आहे . मल्याळम दिग्दर्शिकेच्या मनमोकळ्या संवादाने भारतीय चित्रपटसृष्टीतील लिंगभेदाच्या मुद्द्यावरुन चर्चेला पुन्हा एकदा उधाण येऊ शकते . ही परिस्थिती फक्त भारतीय चित्रपटसृष्टीतच दिसते असे नाही . तर काही दिवसांपूर्वी हॉलिवूडमधील लोकप्रिय अभिनेत्रीने देखील लैंगिकतेच्या असमानेतवर खुलासा केला होता . हॉलिवूड अभिनेत्री जेन फॉन्डाने तिच्या बालवयातील काही कटू अनुभव शेअर करत पाश्चिमात्य देशातही महिलेला दुय्यम दर्जा दिला जात असल्याचे समोर आणले होते . ७९ वर्षांच्या अभिनेत्रीने म्हटले होते की , आयुष्यात आलेल्या पुरुषांसोबत नेहमीच दुय्यम दर्जाची वागणूक मिळाली . अल्पवयात झालेला विनयभंग आणि तरुण वयात कार्यालयातील बॉसला दिलेल्या नकारामुळे गमवावी लागलेली नोकरी याबद्दल तिने खंत व्यक्त केली होती . ऑस्कर विजेत्या अभिनेत्रीने नकारात फार मोठी ताकद असल्याचा संदेश देखील दिला होता .


सेल्फ डिफेन्स ही कला भारतामध्ये आता लोकप्रिय होतेय . असे दुसरे तिसरे कोणी नाही खुद्द अक्षय कुमार म्हणतोय . ज्याची ऍक्शन पाहून भल्याभल्यांना घाम फुटतो . तो जसा खिलाडी आहे तसाच तो उत्तम ऍक्शनपटू आहे . त्याला तॉयक्वांदोमध्ये ब्लॅक बेल्ट मिळालाय हे सगळ्यांना माहीत आहेच . अक्षय कुमार एखाद्या फिल्मच्या निमित्ताने किंवा एखाद्या जाहिरातीच्या निमित्ताने किंवा अगदी एखाद्या ठिकाणी खास पाहुणा कलाकार म्हणून जरी गेला तरी तो सेल्फ डिफेन्स , मार्शल आर्ट , फिटनेस याविषयी भरभरून बोलतोच ; शिवाय टिप्सही देतोच . म्हणूनच तो अलीकडे असे म्हणाला मार्शल आर्ट आणि सेल्फ डिफेन्स ही भारतामध्ये लोकप्रिय होतेय . कारण तरुणाई याकडे मोठ्या प्रमाणात आकर्षित होतेय . कारण तरुणांना या कलेचे महत्त्व हळूहळू पटू लागलेय . त्यामुळे ते याचे प्रशिक्षण घेण्यासाठी उत्सुक आहेत . तरुणांचा अशाप्रकारे ओघ बघून अक्षय कुमारने खासकरून पालकांचे आभार मानले आहेत . कारण पालकांनी त्यांच्या मुलांना या कला शिकण्याची संधी दिली आणि हे सर्व तो कुडो वर्ल्ड कपच्या कार्यक्रमात म्हणाला . या वर्ल्ड कपमध्ये 25 देशांनी सहभाग नोंदवलाय . हेही अक्षर कुमारला अतिशय अभिमानास्पद वाटले . त्याने महिलांसाठी खास मार्शल आर्टचे क्लासेस अंधेरी स्पोर्टस् कॉम्प्लेक्समध्ये सुरू केले आहेत . हेही सर्वांना माहीत आहेच . त्यामुळे या कलेविषयी कधीही , कुठेही अगदी हक्काने बोलण्याची एकही संधी तो सोडत नाही . जॉनी एलएलबीच्या दमदार ओपनिंगनंतर आता तो तापसी पन्नू हिच्यासोबत " नाम शबाना ' या चित्रपटात दिसणार आहे . या आधी दोघांनी बेबी चित्रपटात एकत्र काम केले होते .


भारतात अनेक ठिकाणी नागरिकांना डासांच्या समस्येचा सामना करावा लागतो . डासांचा प्रादुर्भाव वाढल्याने डेंग्यू , मलेरिया यांसारखे आजार होण्याची शक्यता असते . त्यामुळे या डासांना पळवून लावण्यासाठी अनेक कंपन्या बाजारात दिवसागणिक आपली उत्पादने आणत आहेत . मात्र , आता एलजी कंपनीने डासांना पळवणारा मोबाईल नुकताच भारतात लाँच केला आहे . K7i असे या मॉडेलचे नाव असून अशाप्रकारचा हा पहिलाच मोबाईल आहे . या फोनमध्ये विशिष्ट पद्धतीचे ध्वनी तंत्रज्ञान वापरण्यात आले आहे , ज्यामुळे डास पळवून लावणे शक्त होते . या अल्ट्रासॉनिक लहरींमुळे निर्माण होणारा सूक्ष्म ध्वनी डासांना निष्प्रभ करतो व ते निपचित पडून राहतात . माणसासाठी याचा काहीही तोटा नाही असेही कंपनीने स्पष्ट केले आहे . फोनमधील या तंत्रज्ञानामुळे वातावरण चांगले राहण्यास मदत होणार असल्याचे कंपनीचे म्हणणे आहे . K7i या फोनच्या वापरानंतर ग्राहकांच्या प्रतिक्रियांनुसार कंपनी आपल्या इतर मॉडेल्समध्येही या डास मारण्याच्या यंत्रणेचा समावेश करेल , असे सांगण्यात आले आहे . या फोनची किंमतही ७ , ९९० रुपये इतकी असून फोनचा डिस्प्ले ५ इंचाचा आहे . या फोनमध्ये क्वाडकोअर प्रोसेसर वापरण्यात आला आहे . या फोनची रॅम २ जीबी असून इंटरनल स्टोरेज १६ जीबी आहे . याबरोबरच ८ मेगापिक्सलचा कॅमेरा आणि ५ मेगापिक्सलचा फ्रंट कॅमेरा देण्यात आला आहे . २५०० मिलीअॅम्पियर्सची बॅटरीही देण्यात आली आहे . हा ड्युएल सिम फोन आहे . याआधी कंपनीने आपल्या एसीमध्ये हे तंत्रज्ञान बसवले होते . अल्ट्रासॉनिक लहरींच्या माध्यमातून खोलीतील डासांना पळवता येते असा दावा कंपनीने केला होता . या स्मार्टफोनची घोषणा करतानाच एलजीच्या यापुढील सर्व स्मार्टफोनमध्ये ‘क्नॉक क्नॉक’ यंत्रणा बसवण्याचीही घोषणा कंपनीने केली आहे .


अभिनेता आमिर खानच्या ‘दंगल’ या चित्रपटाची सर्वत्र चर्चा सुरु असताना सोशल मीडियावर बॉलिवूड सेलिब्रिटींनी या चित्रपटाला अक्षरशः उचलून धरले आहे . मंगळवारी आमिर खानने या चित्रपटाच्या खास स्क्रिनिंगचे आयोजन केले होते . यावेळी विविध बी टाऊन कलाकारांनी हजेरी लावत आमिरचा ‘दंगल’ हा चित्रपट पाहिला आणि त्याबद्दल आपल्या प्रतिक्रियाही दिल्या . यावेळी ‘दंगल’च्या स्क्रिनिंगसाठी महावीर सिंग फोगट आणि त्यांच्या कुटुंबियांनीही हजेरी लावली होती . मास्टर ब्लास्टर सचिन तेंडुलकर , निर्माता - दिग्दर्शक करण जोहर , शबाना आझमी अशा विविध कलाकारांनी या स्क्रिनिंगला हजेरी लावली होती . आमिर खानच्या चित्रपटांबद्दल प्रेक्षकांमध्येच नेहमी उत्सुकतेचे वातावरण पाहायला मिळते असे नाही तर , सेलिब्रिटीही आमिरच्या चित्रपटासाठी उत्सुक असतात . अशाच काहीशा उत्साही वातावरणात पार पडलेल्या ‘दंगल’च्या स्क्रिनिंगनंतर या चित्रपटाला पसंती देत कौतुकास्पद ट्विट करत सेलिब्रिटींनीही आमिरला त्याच्या मेहनतीची दाद दिली . वाचाः Dangal : ‘दंगल’ का पाहावा याची पाच कारणे कुस्तीपटू महावीर सिंग फोगट यांच्या जीवनातील प्रसंगावर बेतलेल्या या चित्रपटाद्वारे महिला सक्षमीकरणाचा संदेशही देण्यात येत असल्यामुळे आता ‘दंगल’ने आता प्रेक्षकांची दाद मिळवण्यास सुरुवात केली आहे असेच म्हणावे लागेल . ‘दंगल’च्या निमित्ताने एका नव्या कथेवर भाष्य करणाऱ्या चित्रपटाद्वारे प्रेक्षकांसमोर एका खेळाडूच्या जीवनाची प्रोत्साहनपर कथा मांडण्यात येणार आहे . एकाच व्यक्तिचे वडिल , खेळाडू आणि प्रशिक्षक असे पैलू या चित्रपटाद्वारे पाहता येणार आहेत . शिरिष कुंदर , करण जोहर , तुषार कपूर , शबाना आझमी यांनी या चित्रपटाबद्दल त्यांचे मत मांडले आहे . त्यासोबतच अर्जुन कपूरने ट्विट करत ‘हा चित्रपट म्हणजे आपल्या देशातील महिलांसाठी आणि क्रिडा क्षेत्रासाठी एक महत्त्वाचा क्षण आहे’ , असे म्हटले आहे . तर मिलिंद देवरा यांनीही ट्विटरद्वारे या चित्रपटाची पटकथा , संगीत आणि कलाकारांच्या अभिनयाची प्रशंसा केली आहे .


रेडमी नोट ३ च्या यशानंतर ‘शिओमी’ने रेडमी नोट फोर लाँच केला आहे . स्वस्त , सुंदर , टिकाऊ या तीन गोष्टींवर लक्ष केंद्रीत करून शिओमीने ‘रेडमी नोट थ्री’ची पुढची आवृत्ती ‘रेडमी नोट फोर’ भारतात आणली आहे . भारतीय बाजारपेठेत या वर्षी सुमारे ७० लाख हँडसेटची विक्री करण्याचा शिओमीचा मानस आहे . जर तुम्हालाही रेडमी नोट फोर खरेदी करायचा आहे तर आज चांगली संधी आहे कारण आज बारा वाजल्यापासून फ्लिपकार्ट आणि Mi . com . वर हा फोन सवलतीच्या दरात उपलब्ध आहे . यात ५ . ५ इंचांचा फुल एचडी डिस्प्ले देण्यात आला आहे जो आधीच्या आवृत्तीपेक्षा अधिक चांगला आहे . ‘रेडमी नोट फोर’चे तीन प्रकार उपलब्ध आहेत . तुम्ही तुमच्या आवडीनुसार यात टू जीबी – थ्री जीबी रॅम आणि ३२ जीबी मेमरी , फोर जीबी रॅम आणि ६४ जीबी मेमरी असे तीन प्रकार निवडू शकता . हा मोबाइल पूर्णपणे मेटलचा बनविण्यात आला आहे . शिओमीने यात स्नॅपड्रॅगॉनचा ६२५ ऑक्टा कोर हा प्रोसेसर आणि अड्रिनो ५०६ हा जीपीयू वापरला आहे ज्यामुळे तुम्ही तुमच्या मोबाइलमधील गेम्स अधिक चांगल्या प्रकारे आणि विनाअडथळा खेळू शकता तसेच नेहमीच्या वापरातील लहान , मोठे अॅपसुद्धा सहज वापरू शकता . या प्रोसेसरचे वैशिष्टय़े असे की हा खूप कमी वीज वापरतो , ज्यामुळे कमी बॅटरीचा उपयोग होतो आणि तुम्ही तुमच्या मोबाइलचा वापर अधिक काळ करू शकता . शिवाय यात ४१०० एमएएचची बॅटरी देण्यात आली आहे त्यामुळे एकदा मोबाइल चार्ज केल्यानंतर एक ते दीड दिवस सहज वापरू शकता . ‘रेडमी नोट फोर’मध्ये दोन सिम कार्डची सुविधा आहे . परंतु एका वेळी दोन सिम कार्ड किंवा एक सिम कार्ड आणि एक मेमरी कार्ड वापरू शकता . यात तुम्ही मेमरी कार्डच्या साहाय्याने स्टोरेज १२८ जीबीपर्यंत वाढवू शकता . ‘रेडमी नोट फोर’मधे मागील बाजूस १३ मेगापिक्सेल कॅमेरा देण्यात आला आहे . कंपनीच्या दाव्यानुसार मागच्या आवृत्तीपेक्षा यामध्ये कॅमेरा आणखी सुधारित केला आहे आणि पुढील बाजूस पाच मेगापिक्सेलचा कॅमेरा देण्यात आला आहे ज्याचा उपयोग तुम्ही सेल्फी काढण्यासाठी किंवा व्हिडीओ कॉल करण्यासाठी करू शकता . वाचा : जाणून घ्या ‘रेडमी नोट फोर’ची वैशिष्ट्ये फ्लिपकार्टवर अॅक्सिसच्या क्रेडिट कार्डद्वारे हा फोन खरेदी केल्यास ५ टक्के सूट देण्यात आली आहे . तर ६३१ च्या इएमआयवर हा फोन उपलब्ध आहेत . मोबाइल किंमत : टू जीबी रॅम / ३२ जीबी मेमरी रु . ०९ , ९९९ / - थ्री जीबी रॅम / ३२ जीबी मेमरी रु . १० , ९९९ / - फोर जीबी रॅम / ६४ जीबी मेमरी रु . १२ , ९९९ / -


पाकिस्तान क्रिकेट मंडळाने ( PCB ) भारतीय क्रिकेट नियामक मंडळावर ( BCCI ) द्विपक्षीय मालिकेबाबतच्या सहमती पत्राचा ( एमओयू ) आदर न करण्याचा आरोप केला होता . याबाबतची PCB ची याचिका ICC च्या dispute पॅनलने फेटाळून लावली आणि PCB ला दणका दिला . ICC च्या या निर्णयाचे BCCI चे माजी अध्यक्ष अनुराग ठाकूर यांनी स्वागत केले आहे . नुकसान भरपाई मागण्यापेक्षा पाकिस्तानने दहशतवादी कारवाया थांबवाव्यात , असा टोला अनुराग ठाकूर यांनी लगावला आहे . ICC च्या तक्रार निवारण समितीच्या निर्णयाचे मी स्वागत करतो कारण PCB ने केलेला नुकसान भरपाईचा दावा हा तथ्यहीन होता . त्यामुळे अखेर त्यांचा दावा फेटाळण्यात आला आणि भारताला कोणत्याही प्रकारची नुकसान भरपाई देण्याची गरज लागली नाही . त्यामुळे आता पाकिस्तानने अशा प्रकारचे दावे न करता दोन देशांमधील संबंध सुधारण्याच्या दृष्टीने पावले उचलावीत , असे मत त्यांनी PTIकडे व्यक्त केले . मंगळवारी ICC ने या दाव्याबाबत आपल्या अधिकृत ट्विटवर लिहिले होते की , ‘तक्रार निवारण समितीने BCCI विरुद्धचा पाकिस्तानचा आरोप फेटाळून लावला आहे . हा निर्णय बंधणकारक राहणार असून याविरुद्ध अपील करता येणार नाही . ’ PCB ने BCCI वर ४४७ कोटी रुपयांच्या नुकसान भरपाईची मागणी केली होती . BCCI ने म्हटले होते की ‘हे कथित MoU स्वीकारण्यास आम्ही बांधील नाही . भारताने सुचविलेल्या ICC महसूल मॉडेलच्या समर्थनाची प्रतिबद्धता पाकने पूर्ण केली नाही . पाकसह मालिका खेळण्यासाठी सरकारची मंजुरी आवश्यक असते . मुंबई दहशतवादी हल्ल्यानंतर पाक दौऱ्यासाठी सरकारची परवानगी मिळालेली नाही , असे सांगण्यात आले होते .


आतापर्यंत मी अनेक मालिकांमध्ये अभिनय केला ; परंतु त्यांत हवा तसा वाव मिळाला नव्हता ; मात्र " इस प्यार को क्या नाम दू ' मध्ये चांदनीची व्यक्तिरेखा साकारायला मिळणं , हाच माझ्या आयुष्यातील टर्निंग पॉइंट आहे . या मालिकेमुळंच मला यशाचे दरवाजे खुले झाले . - शिवानी तोमर , अभिनेत्री आम्ही मूळचे दिल्लीचे . वसंत कुंजमध्ये मी , आई - वडील आणि धाकट्या भावंडांसोबत राहतो . मी सगळ्यांत मोठी आहे . मला जुळे भाऊ - बहीण आहेत आणि ते माझ्याहून दहा वर्षांनी लहान आहेत . वसंत कुंज येथील दिल्ली पब्लिक स्कूलमध्ये माझं शालेय शिक्षण झालं . त्यानंतर पॉलिटेक्निकमधून ग्राफिक डिझायनिंगचा कोर्स केला . माझे बाबा दिल्लीमधील यशस्वी व्यावसायिक असून , त्यांचा हॅंडमेड कागदाचा व्यवसाय आहे . माझी आई " सुपरमॉम ' आहे . तिने आम्हा तिघा भावंडांना सर्वोत्तम पद्धतीने लहानाचं मोठं केलं . शाळेमध्ये असतानाच मी अभिनय करू लागले . माझा पहिल्यापासूनच अभिनयाकडे ओढा होता ; मात्र करिअर याच क्षेत्रात होईल , असं कधी वाटलं नव्हतं . मी शाळेत आणि कॉलेजमध्ये असताना काही नाटकांमधून काम केलं . त्यातल्या व्यक्तिरेखा आता मला आठवतही नाहीत ; पण तिथूनच माझ्या अभिनय प्रवासाला सुरवात झाली . " गुमराह ' या मालिकेच्या माध्यमातून मी छोट्या पडद्यावर पदार्पण केलं . मी त्यात पहिल्या सीझनमधील दुसरा एपिसोड केला आणि तिथूनच मी अभिनय क्षेत्राकडे वळले . " कसम ' या मालिकेसह " क्रेझी स्टुपिड इश्क ' आणि " फ्रेंड्स ः कंडिशन्स अप्लाय ' मध्येही काम केलं . " रक्षक ' या मालिकेतही अभिनय केला आहे ; मात्र तांत्रिक कारणांमुळे ती प्रदर्शित होऊ शकली नाही . त्याचप्रमाणे अनेक मालिकांमध्ये छोट्या - छोट्या भूमिकाही साकारल्या आहेत . अभिनय क्षेत्रामध्ये गॉडफादर नसेल , तर इथं स्थिरावणं कठीण असतं , याची प्रचिती मला मुंबईत आल्यावर आली . कारण , तेव्हा येथे मी फारशी कोणाला ओळखतही नव्हते . कोणाला फोन करायचा , कुठे जायचं , ऑडिशन कशा द्यायच्या , हे मला माहीत नव्हतं . तो माझ्यासाठी संघर्षच होता . त्यामुळं मायानगरीतून मला परत जावंसं वाटत होते ; पण माझ्या आतील काहीतरी करून दाखवण्याच्या जिद्दीनं मला इथंच थांबवून ठेवले . मी माझे प्रयत्न थांबवले नाहीत . त्यामुळंच इथपर्यंत पोचले . " इस प्यार को क्या नाम दू ' या मालिकेमधील चांदनीची भूमिका माझी सर्वाधिक आवडती आहे . ती अत्यंत हुशार असून , तिच्या व्यक्तिरेखेला खोली आहे . मला ही व्यक्तिरेखा व्यक्तिगत स्तरावरही आपलीशी वाटते . मला तिच्या कल्पना आणि भावना आवडतात . गुल खान यांच्यासोबत खूप काळापासून मला काम करायचे होते . त्यामुळं मी उत्साहात आहे . चांदनीचा जन्म अलाहाबादमध्ये झाला असून , तिथंच ती लहानाची मोठी झाली आहे . ती अतिशय ज्ञानी असून , तिला भगवद्गीता पाठ आहे . यात माझा लुक एथनिक आणि आपल्या संस्कृतीच्या मुळाशी रुजलेला आहे . माझ्या व्यक्तिरेखेला तो शोभून दिसतो . चांदणी अतिशय साधी मुलगी आहे आणि तिचे कपडे आणि मेकअपही तसाच आहे . या लुकवर मी खूप मेहनत घेतली आहे . माझी पहिली मालिका पाहिल्यानंतर माझ्या आई - वडिलांच्या चेहऱ्यावरील आनंद , चांदनीच्या व्यक्तिरेखेसाठी मी सुयोग्य असल्याचे बरुणने सांगणे आणि अशा अनेक आठवणी माझ्या हृदयात दडलेल्या आहेत . " इस प्यार को क्या नाम दू ' मध्ये चांदनीची व्यक्तिरेखा साकारायला मिळणं , हाच माझ्या आयुष्यातील टर्निंग पॉइंट आहे . कारण , मी अनेक मालिकांमध्ये काम केलं आहे ; पण पाहिजे तसा वाव मिळाला नव्हता . अनेकदा मला बाजूला सारण्यात आलं आणि याचं एक अभिनेत्री म्हणून मला खूप वाईट वाटलं ; पण आता ती उणीव भरून काढली आहे . या मालिकेमुळं मला यशाचे दरवाजे खुले झाले असून , आगामी काळातही मी अशाच प्रकारच्या भूमिका साकारणार आहे .


पाठदुखीनंतरही ध्येयासक्त अर्जुनने प्रयत्नांकडे नाही फिरवली पाठ पुणे - भारताच्या नव्या पिढीतील प्रतिभासंपन्न टेनिसपटू अर्जुन कढे याने भुवनेश्वरमधील आयटीएफ टेनिस स्पर्धेत पाठदुखीनंतरही वेदनाशामक इंजेक्शन घेत प्रयत्नांची पाठ नाही सोडली . त्यामुळे त्याने कारकिर्दीत एकेरीतील दुसरे आयटीएफ विजेतेपद पटकावले . भुवनेश्वरला शनिवारी पार पडलेल्या स्पर्धेत अर्जुनने अंतिम सामन्यात एन . विजयसुंदर प्रशांत याला ६ - ३ , ६ - २ असे हरविले होते . शुक्रवारी दुहेरीत प्रशांतच्याच साथीत त्याला दुहेरीच्या अंतिम सामन्यात पराभूत व्हावे लागले होते . त्यानंतर रात्रभर तसेच सकाळी त्याची पाठ दुखत होती . त्यामुळे त्याला पाठिवर टेपिंग करून घ्यावे लागले . या पार्श्वभूमीवर अर्जुनसाठी सायंकाळी ४ . ३० वाजता अंतिम सामना सुरू होणे अनुकूल ठरले . अर्थात त्यामुळे त्याची पाठदुखी जादू होऊन बरी झाली नव्हती . वडील व प्रशिक्षक जयंत व आई रश्मी यांनी त्याला केवळ प्रयत्न करायचा सल्ला दिला . याविषयी अर्जुनने सांगितले की , ‘‘दुहेरीच्या सामन्यातून जवळपास माघार घ्यावी लागेल अशी स्थिती होती . कारकिर्दीत मला यापूर्वी दुखापत झाली आहे , पण या वेळी तीव्रता जास्त होती . अशावेळी कोर्टवर उतरायचे . शक्य तेवढा प्रयत्न करायचा इतकेच ठरविले होते . आई - बाबांनी मला रिलॅक्स ठेवले . खूप पाठ दुखली तर सामना सोडून दे असे ते म्हणाले . त्यामुळे दडपण निघून गेले . दुखापती कारकिर्दीचा अविभाज्य भाग असतात . देवाच्या कृपेने मला सामना खेळताना बरे वाटले . ’’ अर्जुन आक्रमक खेळ करतो . या वेळी त्याने धूर्तपणे तंत्रात बदल केला . वेगाऐवजी त्याने स्पीनवर ( चेंडू रॅकेटने मारता कोन साधत प्रतिस्पर्ध्याला चकविणे ) भर दिला . अर्जुनने गेल्या वर्षी व्हिएतनामधील स्पर्धा जिंकली होती . * * * * * * * * * * * * * * * * * * * * * * * * * * * * * * * * * * * * * * * * * महिलांनाही सांघिक विजेतेपद भिलाईत पार पडलेल्या राष्ट्रीय आंतरराज्य स्पर्धेत महाराष्ट्राने दिल्लीचा २ - ० असा धुव्वा उडवीत विजेतेपद पटकावले . मिहिका यादवने रिषीका सुंकाराला ६ - २ , ७ - ६ ( ७ - ३ ) असे हरविले . त्यानंतर कर्णधार ऋतुजा भोसलेने प्रेरणा भांब्रीला ६ - २ , ७ - ५ असे हरविले . या कामगिरीबद्दल छत्तीसगढ टेनिस संघटनेचे अध्यक्ष व भारतीय ऑलिंपिक संघटनेचे सहसचिव विक्रमसिंग सिदिया यांनी विजेत्या व उपविजेत्या संघाला प्रत्येकी २५ हजार रुपयांचे बक्षीस दिले . ऋतुजाशी संपर्क साधला असता ती म्हणाली , की आमच्यावर चांगल्या कामगिरीचे दडपण होते . मिहीकाने पहिला सामना जिंकल्यानंतर माझ्यावरील दडपण कमी झाले . प्रेरणाविरुद्ध मी पूर्वी आयटीएफ स्पर्धेत हरले होते , पण तो निकाल माझ्या मनातही नव्हता . आम्ही संघभावनेने खेळलो . स्नेहल आणि मी पीवायसी हिंदू जिमखान्यावर हेमंत बेंद्रे यांच्या ॲकॅडमीत सराव करतो . स्नेहलने मला प्रोत्साहन दिले . सर्व्हिससाठी ती मला काही टिप्स देत होती . अमेरिकेतील कॉलेज टेनिसचा फायदा झाला . एमएसएलटीए संयोजन - प्रशिक्षण - सुविधा - संधी अशा पातळ्यांवर योजनाबद्ध प्रयत्न करीत आहे . गेल्या आठवड्यात पुरुष संघाने विजेतेपद मिळविले . त्यानंतर महिला संघाने एकही सेट गमावला नाही , यावरून महाराष्ट्र टेनिसची दर्जात्मक प्रगती अधोरेखित होते . हे यश समाधान देणारे आहे . - सुंदर अय्यर , राज्य सरचिटणीस


८० वी टाटा स्टील बुद्धिबळ स्पर्धा दि . १३ ते २८ जानेवारी २०१८ दरम्यान " विक अॅन झी " येथे आयोजित होत आहे . भारताचा माजी विश्वविजेता विश्वनाथन आनंद याने या स्पर्धेच्या पहिल्या फेरीत मॅक्सिम मॅटलॅकॉव ला हरवून दणक्यात सुरवात केली . आनंद बरोबर , माजी विश्वविजेता क्रॅमनिक आणि अनिष गिरी यांनी सुद्धा आपले डाव जिंकत पहिल्या फेरीत विजयी सलामी दिली . ' अ ' गटा मध्ये हे तीन डाव वगळता बाकीचे सर्व डाव बरोबरीत सुटले . विदीथ गुजराथी आणि हरिका द्रोणावल्ली यांची सावध सुरुवात ! ' ब ' गटा मध्ये विदीथ गुजराथी आणि हरिका द्रोणावल्ली यांनी आपापले डाव बरोबरीत सोडवले . विश्वनाथन आनंद वि . मॅक्सिम मॅटलॅकॉव आनंद आणि मॅक्सिम मॅटलॅकॉव यांच्यातील डावाची सुरवात " रॉय लोपेझ " पद्धतीने झाली . मॅटलॅकॉवने गुंतागुंतीची व्यूहरचना करण्यासाठी एका प्याद्याचा बळी दिला ! ही व्यूहरचना आनंदने हेरली . मॅटलॅकॉव च्या दोन्ही अश्वांच्या बदल्यात आनंदने त्याचे उंट आणि मिळालेले प्यादे परत दिले ! तसेच आनंदने त्याच्या राजाला हल्ल्यांपासून सुखरूप केले ! त्यानंतर मॅटलॅकॉव ने रचलेल्या कमकुवत आणि सदोष चालींचा आनंदाला फायदा झाला ! आणखी मोहऱ्यांची अदलाबदल झाली . वजिरा - वजिरी होईल आणि पराभव अटळ आहे असे लक्षात आल्यावर मॅटलॅकॉवने पराभव मान्य केला आणि आनंदची सरशी झाली ! टाटा स्टील बुद्धिबळ - बुद्धिबळ स्पर्धेचं विम्बल्डन ८० वर्षाच्या इतिहासात या स्पर्धेचे तीनदा नाव बदलले गेले . १९३८ पासून ही पारंपारिक टुर्नामेंट हुहोवेंस नावाने खेळली जायची पण नंतर २००० मध्ये या स्पर्धेचे कोरस असे नामकरण झाले होते . २०१३ पासून ही स्पर्धा टाटा स्टील या भारतीय कंपनाच्या नावाने ओळखली जात आहे . तसेच १९३८ पासून अविरहत सुरु असल्यामुळे ह्या स्पर्धेला बुद्धिबळ स्पर्धेचं विम्बल्डन असं देखील संबोधलं जात ! पहिल्या फेरीअखेर गुणतालिका रविवार 14 जानेवारी 2018 रोजी - अशी रंगेल दुसरी फेरी


दिवसातून एक सिगारेट ओढण्यामुळेही हृदयविकारचा झटका आणि स्ट्रोक येण्याचा धोका निम्म्याने वाढत आहे . दर दिवशी २० सिगारेट ओढण्याने हृदयविकाराचा झटका येण्याचे प्रमाण जेवढे वाढते तेवढेच एक सिगारेट ओढण्यामुळे वाढत असल्याचा इशारा नव्याने करण्यात आलेल्या संशोधनामध्ये देण्यात आला आहे . ब्रिटिश वैद्यकीय नियतकालिकामध्ये प्रसिद्ध करण्यात आलेल्या संशोधन अहवालामध्ये याबाबतची माहिती देण्यात आली आहे . फक्त एक सिगारेट ओढण्यामुळे आरोग्यावर काही परिणाम होत नाही , असा समज असणाऱ्या डॉक्टर आणि अनेक धूम्रपान करणाऱ्यांना हा इशारा असू शकतो . हृदयविकाराचा झटका आणि स्ट्रोक येण्याची पातळी लक्षणीय स्तरावरून कमी करण्यासाठी पूर्णपणे धूम्रपान थांबवणे आवश्यक असल्याचे संशोधकांनी सांगितले . ब्रिटनमधील युनिव्हर्सिटी कॉलेज , लंडनमधील संशोधकांनी याबाबत अधिक संशोधन केले . यासाठी त्यांनी १४१ संशोधनपर प्रसिद्ध झालेल्या अभ्यासाच्या निष्कर्षांचा आढावा घेत दररोज एक , पाच किंवा २० सिगारेट ओढणाऱ्यांच्या आरोग्यावर काय परिणाम होतो , याचा अभ्यास केला . जे लोक दिवसाला एक सिगारेट ओढतात त्यांना हृदयविकाराचा झटका येण्याचे प्रमाण ४६ टक्क्यांनी वाढते . आणि जे लोक दिवसाला २० किंवा त्यापेक्षा अधिक सिगारेट ओढतात त्यांना हृदयविकारचा झटका येण्याचे प्रमाण ४१ टक्क्यांनी वाढत असल्याचे अभ्यासात दिसून आले . महिलांमध्ये ज्या महिला प्रतिदिन १ सिगारेट ओढतात त्यांना हृदयविकार होण्याचा धोका ३१ टक्क्यांनी वाढतो . आणि ज्या महिला २० पेक्षा अधिक सिगारेट ओढतात त्यांना हृदयविकारचा झटका येण्याचे प्रमाण ३४ टक्क्यांनी वाढत असल्याचे अभ्यासात दिसून आले . सिगारेट ओढण्यामुळे हृदयविकारचा झटका येण्याचे प्रमाण महिलांमध्ये दुप्पट असल्याचे संशोधकांनी सांगितले . अशा प्रकारचे हे पहिलेच संशोधन आहे .


एसएस राजामौलीच्या ‘बाहुबली’ सीरिजने प्रभासला prabhas जितकी प्रसिद्धी मिळाली असेल तितकी कोणत्याच चित्रपटाने मिळाली नाही . त्याच्याबद्दलची प्रत्येक गोष्ट जाणून घेण्यासाठी चाहते उत्सुक असतात . त्याच्या आगामी ‘साहो’ चित्रपटाबद्दल जाणून घेण्याची प्रेक्षकांना उत्सुकता लागल्यानंतर हा पठ्ठ्या सुट्टीसाठी जवळपास महिनाभर अमेरिकेला गेला होता . आता तो तेथून भारतात परतला असून , लवकरच चित्रपटाच्या चित्रीकरणाला सुरुवात करणार आहे . काही दिवसांपूर्वीच त्याचा नव्या हेअरकटमधला लूक समोर आला होता . पण , आता त्याचा नवा फोटो जो व्हारयल झाला आहे तो बघून अनेकांनाच धक्का बसला असेल . अमरेंद्र आणि महेंद्र बाहुबलीची भूमिका साकारण्यासाठी प्रभासमने स्वतःमध्ये बरेच बदल केले होते . त्यानंतर त्याने ‘साहो’साठी saaho देखील हेच केले आहे . प्रभासने नव्या लूकसाठी केवळ नवा हेअरकटच नाही केला तर त्याने आता क्लीन शेव्हदेखील केली आहे . PHOTO : फातिमा सना शेखचं हे हॉट फोटोशूट पाहिलं का ? ‘बाहुबली’साठी baahubali पाच वर्षे झोकून काम केल्यानंतर प्रभासला सुट्टीची नितांत गरज होती . त्यामुळेच तो महिन्याभरापूर्वी अमेरिकेला रवाना झाला होता . आता त्याचा एक नवीन फोटो व्हायरल झाला असून हा फोटो विमानात काढलेला दिसतो . त्याच्या फॅन क्लबनेच हा फोटो शेअर केल्याच कळतं . फोटो पाहता ‘हाच का तो बाहुबलीमधला प्रभास’ असा प्रश्न पडल्यावाचून राहत नाही . तरुणींच्या हृदयाचा ठोका चुकवणाऱ्या तेलगू अभिनेत्याने बिअर्ड लूकला राम राम ठोकला असून क्लीन शेव्ह केली आहे . पण , हा लूक ‘साहो’साठीच आहे का हे अद्याप स्पष्ट झालेले नसले तरी तो नक्कीच काहीतरी नवं करण्याच्या प्रयत्नात असल्याचं दिसतं . ‘साहो’ चित्रपट तेलगू , तमिळ आणि हिंदी या तीन भाषांमध्ये प्रदर्शित होणार आहे . स्टंट कॉरिओग्राफीसाठी प्रसिद्ध असलेल्या कीनी बेट्सची या चित्रपटात वर्णी लागली आहे . ‘बाहुबली द कनक्लुजन’ चित्रपटासोबत ‘साहो’चा टीझर दाखविण्यात आला होता . त्यासही प्रेक्षकांची चांगली पसंती मिळाल्याचे दिसले . वाचा : कलाकारांमध्ये क्रेझ लुंगीची… बाहुबलीची भूमिका साकारण्यासाठी प्रभासला बरेच वजन वाढवावे लागले होते . त्यावेळी त्याचे वजन १०० किलोपेक्षाही अधिक झाल्याचे म्हटले जाते . ‘साहो’साठी आता त्याने वजन कमी केले आहे . या चित्रपटाचे दिग्दर्शन सुजीथ करणार आहे . इतकेच नव्हे तर चित्रपटाच्या हिंदी व्हर्जनसाठी प्रभास स्वतः डब करणार असल्याचे म्हटले जातेय . बॉलिवूड अभिनेता नील नितीन मुकेश यात खलनायकाच्या भूमिकेत दिसेल . जुलैमध्ये चित्रीकरणाला सुरुवात होणार असून , इतर कलाकारांची निवड होणे अद्याप बाकी आहे .


तेल आणि नैसर्गिक वायू महामंडळ ( ओएनजीसी ) संघाने १४व्या आंतरपेट्रोलियम सांघिक स्नूकर स्पर्धेतही विजेतेपद मिळविले . बुधवारी सांघिक बिलियर्डसचे जेतेपद राखल्यानंतर अशीच कामगिरी करत ओएनजीसीने दुहेरी यश नोंदविले . ओएनजीसीने इंडियन ऑइलचे आव्हान ४ - २ असे परतवून लावले . सांघिक बिलियर्डसमध्ये अखेरचा सामना खेळलेल्या पंकजने या वेळी सुरवात केली . त्याने लक्ष्मण रावतविरुद्ध दोन्ही फ्रेम जिंकल्या . त्यानंतर सौरभ कोठारीने ब्रिजेश दमानीविरुद्ध पहिली फ्रेम जिंकल्यामुळे आघाडी ३ - ० अशी वाढली . ब्रिजेशने दुसरी फ्रेम जिंकत इंडियन ऑइलचे खाते उघडत पिछाडी कमी केली . त्यानंतर तिसऱ्या सामन्यासाठी अनुभवी आलोक कुमार आणि इंडियन ऑइलचा प्रतिभासंपन्न आदित्य मेहता आमनेसामने आले . अटीतटीने झालेली पहिली फ्रेम आदित्यने दहा गुणांच्या फरकाने जिंकली . त्यामुळे ३ - २ असा स्कोअर झाला . अखेरच्या फ्रेममध्येही चुरस कायम राहिली . त्यात आलोकने ११ गुणांच्या फरकाने बाजी मारत ओएनजीसीचे विजेतेपद नक्की केले . ओएनजीसीचे प्रशिक्षक मनोज कोठारी यांनी सांगितले , की पंकजने सुरवात दमदार केली . त्यानंतर सौरभने पहिली फ्रेम जिंकली . ३ - ० अशा आघाडीमुळे आमच्यावरील दडपण नष्ट झाले . त्यानंतर बरोबरी झाली तरी निर्णायक लढतीसाठी आम्ही पंकजला खेळवू शकलो असतो ; पण आलोकने ती वेळ येऊ दिली नाही . तिन्ही खेळाडूंच्या प्रयत्नांमुळे हे सांघिक यश साकार झाले . यजमान भारत पेट्रोलियमने तिसरा क्रमांक मिळविला . यात शिष्यवृत्तीप्राप्त श्रीकृष्णाने निर्णायक सामना जिंकला . श्रीकृष्णा वि . अशोक कुमार २ - ० ( ८० - ४ , ६६ - २ ) .


‘गं सहाजणी’मध्ये ‘नोटाबंदी’ दाखविणार देशभरात उसळलेल्या ‘चलनकल्लोळा’चे पडसाद दूरचित्रवाहिन्यांवरील मालिकांमध्येही उमटले आहेत . ‘स्टार प्रवाह’ वाहिनीरुन प्रसारित होणाऱ्या ‘गं सहाजणी’ या मालिकेत येत्या २२ आणि २३ नोव्हेंबर रोजी हा भाग दाखविला जाणार आहे . ‘चलनकल्लोळा’चा फटका सर्वसामान्यांना मोठय़ा प्रमाणात बसला असून जुन्या नोटा बदलून घेण्यासाठीची बॅंकांमधील गर्दी अद्यापही कमी झालेली नाही . बॅंक कर्मचाऱ्यांनीही गेल्या आठवडय़ात सुट्टी न घेता काम केले तसेच दररोजही नियोजित वेळेपेक्षा अधिक तास बॅंकेतील अधिकारी व कर्मचारी काम करत आहेत . ‘गं सहाजणी’ मालिकेतही बॅंकेतील कर्मचारी आणि बॅंकेतील वातावरण केंद्रस्थानी आहे . त्यामुळे ‘चलनकल्लोळा’चे पडसाद मालिकेतही दाखविण्यात येणार आहेत . बॅंकेच्या कामात व्यग्र असलेल्या ‘कामिनी’ यांच्या मुलीला एक समस्या भेडसावित आहे . मात्र कामाच्या अतिरिक्त जबाबदारीमुळे ‘कामिनी’ यांना मुलीकडे जाता येत नाही . बॅंकेच्या शाखा व्यवस्थापकही रजेवर आहेत . अशा परिस्थितीत ‘कामिनी’ काय करते , बॅंकेतील पाच जणी तिला मदत करतात का , हे यात पाहायला मिळणार आहे .


– डॉ . वैशाली लोखंडे वर्षाच्या शेवटच्या आठवड्यामध्ये जल्लोष केला जात असल्याने ड्रगमुळे होणाऱ्या दुखापतींमध्ये वाढ होणे हे डॉक्टरांसाठी नवे नसते . यामध्ये अल्कोहोलचे सेवन , हे कारण अन्य तीव्र कारणांपैकी एक असते . तसेच , पार्टीमध्ये गेल्यावर स्वैरपणे अल्कोहोलचे सेवन करणाऱ्यांच्या आरोग्यावर अल्कोहोलचे दुष्परिणाम होतात . दीर्घ काळ नियमितपणे अल्कोहोलचे सेवन केल्याने आरोग्यावर दूरगामी परिणाम होऊ शकतात ; परंतु , एकाच वेळी मोठ्या प्रमाणात अल्कोहोल प्यायल्यानेही शरीरावर घातक परिणाम होण्याची शक्यता असते . पार्टीमध्ये क्वचित कधीतरी प्यायलो तरी हरकत नसते , असे लोकांना वाटते . पण प्रत्यक्षात तसे घडत नाही . ‘ब्लड अल्कोहोल लेव्हल’ वा ‘ब्लड अल्कोहोल कण्टेण्ट’ म्हणजे व्यक्तीच्या रक्तातील अल्कोहोलचे प्रमाण . मद्यपान करून गाडी चालवणाऱ्या चालकाच्या हातात एखादा पोलीस एक उपकरण देतो , असे आपण चित्रपटात पाहतो . यामार्फत तो पोलीस त्या चालकाच्या रक्तातील अल्कोहोलचे प्रमाण तपासत असतो . 0 . 25 % पेक्षा अधिक प्रमाण टॉक्सिक समजले जाते आणि ते आरोग्यासाठी घातक मानले जाते – अल्कोहोलचे प्रमाण अत्याधिक असणारे पेय एका तासामध्ये चारपेक्षा अधिक वेळा घेतल्यास शरीरावर घातक दुष्परिणाम होऊ शकतात . या स्थितीमध्ये अल्कोहोल विषारी ठरू लागते आणि त्यामुळे उलट्या होणे , चक्कर येणे , मूर्छा येणे , श्वसनात अडथळे येणे , श्वसनाचा वेग वाढणे किंवा मंदावणे असे प्रकार घडतात किंवा व्यक्ती कोमातही जाऊ शकते . व्यक्तीवर उपचार न केल्यास , व्यक्ती दगावू शकते . लहान प्रमाणातील अल्कोहोलमुळेही काही वेळा शुगरची पातळी कमी - अधिक होऊ शकते . व्यक्ती गोंधळलेली राहू शकते किंवा तारतम्य गमावू शकते . या सर्वामुळे अपघाताचा धोका वाढतो . आणीबाणीची स्थिती निर्माण झाली तर काही प्रथोमपचार करता येऊ शकतात . अल्कोहोल व त्यामुळे झालेल्या उलट्या यामुळे डीहायड्रेशन होऊ शकते आणि म्हणूनच रुग्णाला थोडे पाणी द्यावे . रुग्ण ताठ स्थितीत असेल , याची खात्री करावी ; अन्यथा बेशुद्धीच्या अवस्थेत रुग्णाला उलटी झाल्यास ती अडकू शकते . अतिरिक्त मद्यपानामुळे शरीराच्या विविध अवयवांवर कमालीचे परिणाम होतात . शरीरात अल्कोहोलवर प्रक्रिया होत असताना हृदयाचे ठोके वाढतात . त्यास अट्रिअल फिब्रिलेशन असे म्हणतात . ब्लड शुगरची पातळी व ब्लड प्रेशर वाढते – एका विशिष्ट पातळीनंतर यामुळे हृदयविकाराचा झटका येऊ शकतो . एका दमात अतिरिक्त मद्याचे सेवन हे शरीरातील टॉक्सिन काढून टाकण्याच्या यकृताच्या क्षमतेवर ताण आणते . एकदा अतिरिक्त मद्यपान केल्यास यकृताच्या रक्त शुद्धिकरणाच्या प्रक्रियेवर खूप ताण येतो व वारंवार असे केल्यास यकृताचे क्रॉनिक आजार होऊ शकतात . अल्कोहोल कमी प्रमाणामध्ये कधीतरी घेतले तर चालू शकते , परंतु अल्कोहोलिक फॅटी लिव्हर अशा अल्कोहोलमुळे होणाऱ्या डिसऑर्डर डॉक्टरांना चिंताजनक वाटतात . यंदा नववर्ष साजरे करत असताना , अल्कोहोलयुक्त पेयाऐवजी अन्य आरोग्यदायी पर्याय निवडणे अधिक योग्य ठरेल ; लोक अतिशय जबाबदारपणे पेय घेतील , अशी अपेक्षा आहे – किंबहुना , पिंटऐवजी लेमोनेड घेतील , व्यक्तींबरोबर धमाल करतील व हास्यकल्लोळ करतील ! ( लेखिका अपोलो हॉस्पिटल्समध्ये इंटर्नल मेडिसिनमध्ये कार्यरत आहेत )